title: Tarot (yhtye)

text: Vaikka Tarot ei ollut erityisen aktiivinen, basistilaulaja Marco Hietala oli. Hän soitti muun muassa Sinergyssä ja Conquestissa. Hietalan liityttyä Nightwishiin vuonna 2002 myös Tarot sai lisää julkisuutta. Vuonna 2003 viiden vuoden takainen Japanin-julkaisu, "Shining Black" -kokoelma, julkaistiin myös muualla maailmassa. Tämän jälkeen yhtye teki sopimuksen Spinefarm Recordsin kanssa, ja seitsemäs studioalbumi "Suffer Our Pleasures" julkaistiin myöhemmin samana vuonna.


title: Tarot (yhtye)

text: Vuonna 2006, kolmen vuoden hiljaiselon jälkeen, Tarotin kuudesta ensimmäisestä albumista julkaistiin remasteroidut versiot, jotka sisälsivät myös aiemmin julkaisematonta materiaalia. Uudelleenjulkaisut menestyivät niin hyvin, että toukokuussa ilmestyi uusi single "You", joka ylsi ensimmäistä kertaa yhtyeen historian aikana Suomen singlelistan ensimmäiselle sijalle. Samaan aikaan myös yhtyeen kokoonpanossa tapahtui pieni muutos: jo noin kymmenen vuotta Tarotin taustavoimissa vaikuttanut Tommi Salmela nostettiin viralliseen kokoonpanoon toiseksi laulajaksi. Myös levy-yhtiö vaihtui King Foo Entertainmenttiin. Loppuvuodesta julkaistiin Tarotin kahdeksas albumi "Crows Fly Black". Vuonna 2008 ilmestyi yhtyeen ensimmäinen live-DVD "Undead Indeed", joka sai todella hyvät arvostelut Imperiumi.net-sivustolla.


title: Tarot (yhtye)

text: Nightwishin ollessa tauolla Tarot julkaisi 10. maaliskuuta 2010 kahdeksannen studioalbuminsa "Gravity of Light". 8. kesäkuuta albumi julkaistiin Yhdysvalloissa. "Gravity of Lightin" kappaleesta "I Walk Forever" on myös tehty musiikkivideo. Loppuvuodesta 2009 yhtye aloitti albumin viralliset äänitykset ja 9. joulukuuta 2009 virallinen sivusto tiedotti uuden levyn nimen. Sen ohella yhtye lähti myös kiertueelle, johon sisältyi ainakin Moskovan ja Amerikan keikka. Tarot on yksi Suomen pitkäaikaisimpia heavy metal -yhtyeitä ja myös yksi ainoista suomalaisista raskaan metallin yhtyeistä, jotka jatkoivat parinkin vuosikymmenen ajan.


title: Tarot (yhtye)

text: Huhtikuussa 2011 yhtye julkaisi esikoisalbuminsa "Spell of Ironin" uudelleenäänitettynä versiona nimellä "The Spell of Iron MMXI".


title: Tarot (yhtye)

text:
Yhtyeen alkuperäinen rumpali Pecu Cinnari menehtyi 11. syyskuuta 2016.
Studioalbumit


title: Tarot (yhtye)

text: Livealbumit


title: Tarot (yhtye)

text: Kokoelma-albumit


title: Giovanni Animuccia

text: Giovanni Animuccia (n. 1514 – 1571) oli italialainen säveltäjä. Myös hänen veljensä, Paolo Animuccia oli säveltäjä.


title: Giovanni Animuccia

text: Animuccia syntyi Firenzessä. Claude Goudimel opetti hänelle musiikkia. Vuodesta 1555 kuolemaansa saakka hän toimi myös kuoromestarina Roomassa. Animuccian säilyneisiin teoksiin kuuluu muun muassa neljä kirjaa madrigaaleja.


title: Kymmenjärjestelmä

text: Kymmenjärjestelmä eli desimaalijärjestelmä on yleismaailmallisessa käytössä oleva lukujärjestelmä, jonka kantaluku on 10. Kymmenjärjestelmän numeroita merkitään yleensä arabialaisilla numeroilla (0, 1, 2, 3, 4, 5, 6, 7, 8, 9).


title: Kymmenjärjestelmä

text: Kymmenjärjestelmä käyttää paikkamerkintää, jossa numeron arvo on position mukaan oikealta vasemmalle lukien ykköset, kymmenet, sadat, tuhannet jne. Viereinen numero on aina kymmenen kertaa suurempi tai pienempi (myös desimaaleissa). Esimerkiksi luku 100 sisältää tasan yhden kerran kymmenen kymmentä (kertolaskuna 1*10*10). Käytännössä kymmenjärjestelmässä jokaiseen lukuyksikköön kuuluu aina 10 edellistä lukuyksikköä.


title: Kymmenjärjestelmä

text: formula_1, ja niin edespäin.


title: Kymmenjärjestelmä

text: Kymmenjärjestelmän mukaisesti voidaan merkitä myös murtolukujen ja irrationaalilukujen likiarvoja siten, että desimaalipilkun jäljessä ensimmäinen numero merkitsee kymmenesosia, seuraava sadasosia ja niin edelleen. Tällä tavoin merkittyjä lukuja sanotaan desimaaliluvuiksi.


title: Meat Loaf

text: Meat Loaf (oikealta nimeltään Marvin Lee Aday, s. 27. syyskuuta 1947, Dallas, Teksas) on yhdysvaltalainen näyttelijä ja laulaja. Myöhemmin taiteilijanimekseen ottamansa lempinimen Meat Loaf () hän sai isältään jo lapsuudessaan. Meat Loafin ensimmäinen albumi "Meat Loaf & Stoney" ilmestyi vuonna 1971 ja pitkin 1970-lukua hän loi näyttelijän uraansa esiintymällä Broadwaylla erinäisissä musikaaleissa ja kulttielokuvassa The Rocky Horror Picture Show vuonna 1975.


title: Meat Loaf

text: Broadway-aikanaan Meat Loaf tapasi Jim Steinmanin, josta tuli vaikuttaja hänen suurimpien hittiensä takana. Kaksikon ensimmäinen yhteistuotos, Todd Rundgrenin tuottama rock-ooppera "Bat Out of Hell" ilmestyi vuonna 1977. Albumista tuli yksi kaikkien aikojen suosituimmista rock-levyistä, viimeisimmät arviot levyn myyntiluvuista pyörivät 35-40 miljoonan paikkeilla ja Guinnessin ennätysten kirjan vuoden 2000 laitoksen mukaan se on kaikkien aikojen myydyin levy Englannissa.


title: Meat Loaf

text: "Bat Out Of Hellin" jälkeen Jim Steinmanin ja Meat Loafin välit alkoivat kiristyä ja lopulta Steinman levytti albumin seuraajalle suunnitellut kappaleet itse ja julkaisi ne nimellä "Bad For Good" vuonna 1981. Ongelmat veroviraston kanssa, lukuisat oikeusjutut (mm. yksi Steinmanin nostama kanne) ja laskuun kääntynyt suosio aiheuttivat lopulta sen, että Meat Loaf joutui hakeutumaan konkurssiin 1980-luvun puolivälissä.


title: Meat Loaf

text: Jim Steinman ja Meat Loaf sopivat riitansa 1990-luvun alussa ja yhteistyön tuloksena syntynyt "" oli jälleen suuri kaupallinen menestys yltäen 20 miljoonan kappaleen myyntiin. Meat Loaf voitti Grammyn albumin hittisinglellä "I'd Do Anything For Love (But I Won't Do That)". Albumin seuraaja, ilman Steinmanin avustusta tehty "Welcome To The Neighbourhood" (1995) jäi vähemmälle huomiolle, ja 1990-luvun lopun Meat Loaf keskittyi näyttelemiseen. Elokuvista menestyksekkäin oli vuonna 1999 ilmestynyt "Fight Club". Elokuvien lisäksi Meat Loaf on myös vieraillut useissa tv-sarjoissa, kuten Friends, CSI, House MD & Ensisilmäyksellä.


title: Meat Loaf

text: Meat Loaf teki paluun konserttilavoille vuonna 2003, ja kesken konsertin Lontoossa, Englannissa hän pyörtyi syystä, joka myöhemmin diagnosoitiin Wolff-Parkinson-Whiten syndroomaksi. Meat Loaf uhkasi kiertueen jäävän hänen viimeisekseen, mutta kesällä 2005 hän kiersi jälleen. Lokakuussa 2006 ilmestyi kolmas osa "Bat Out of Hell" -saagaan "".


title: Johann Joachim Quantz

text: Johann Joachim Quantz (30. tammikuuta 1697 – 12. heinäkuuta 1773) oli saksalainen säveltäjä ja huilisti. Quantz aloitti musiikin opiskelunsa setänsä johdolla ja opiskeli myöhemmin Dresdenissä ja Wienissä. Vähitellen Quantzista tuli yksi Euroopan arvostetuimmista huilun soittajista ja hän kierteli muun muassa Ranskaa ja Isoa-Britanniaa. Vuonna 1740 hän alkoi opettaa huilun soittoa Preussin Fredrik II:lle.


title: Johann Joachim Quantz

text: Quantz sävelsi jopa 300 huilukonserttoa. Hän myös kirjoitti "Versuch einer Anweisung die Flöte traversière zu spielen" -nimisen tutkielman huilun soitosta.


title: Kamilavka

text: Kamilavka on kirkollinen, sylinterin muotoinen päähine, jota käyttävät ortodoksiset munkit, papit ja piispat. Kamilavka juurtaa juurensa Bysantista, jossa samankaltaista päähinettä käytettiin yleisesti miesten päähineenä. Kreikkalaisessa perinteessä käytetään ”räystäällistä” kamilavkaa, jossa on noin parin sentin levyinen ”räystäs” päähineen yläosassa. Sen täsmällinen nimi on kalymafkion, joskin puhekielessä käytetään hiukan harhaanjohtavaa kamilavka-nimitystä.


title: Kamilavka

text: Venäläisessä kamilavkassa ei ole ”räystästä” vaan päähine on kokonaan sylinterin muotoinen, yläosastaan hieman laajeneva.


title: Kamilavka

text: Venäjän kirkko käyttää kamilavkaa myös ansiomerkkinä; siellä ansioituneelle papille tai diakonille voidaan myöntää oikeus käyttää purppuranväristä kamilavkaa.


title: Aram Hatšaturjan

text: Aram Iljitš Hatšaturjan (, ; 6. kesäkuuta 1903 Tbilisi, Venäjän keisarikunta – 1. toukokuuta 1978 Moskova, Venäjän SFNT, Neuvostoliitto) oli armenialainen säveltäjä. Hatšaturjan syntyi Tbilisissä, Georgiassa, köyhään armenialaiseen perheeseen. Armenialaisen kansanmusiikin vaikutus hänen teoksissaan onkin huomattava. Hatšaturjan oli kiinnostunut musiikista jo varhain. Vuonna 1921 hän matkusti Neuvosto-Venäjän Moskovaan ja aloitti musiikkiopintonsa muun muassa Nikolai Mjaskovskin johdolla. Vuonna 1929 hän siirtyi Moskovan konservatorioon. 1930-luvulla Hatšaturjan avioitui säveltäjä Nina Makarovan kanssa. Hatšaturjan johti sävellyksiään myös Suomeen tekemillään konserttivierailuilla.


title: Aram Hatšaturjan

text: Hatšaturjanin teoksiin kuuluu muun muassa konserttoja, sinfonioita sekä kolme balettia (mm. "Gajane" ja "Spartacus"). "Gajane"-baletin loppuun kuuluva "Miekkatanssi" on tullut suosituksi myös itsenäisenä teoksena. Hän sävelsi myös jonkin verran orkesterimusiikkia (konserttoja ja sinfonioita sekä näyttämöllisen orkesterisarjan "Naamiaiset") ja elokuvamusiikkia. Pianoteoksista tunnetuin lienee hänen toccatansa.


title: Aram Hatšaturjan

text: BBC:n 1970-luvun televisiosarjassa "Merilinja" käytettiin tunnusmusiikkina Adagio-osaa Hatšaturjanin "Spartacus"-baletista.


title: Blantyre

text: Blantyre voi tarkoittaa seuraavia:


title: Blantyre (Malawi)

text: Blantyre on kaupunki Malawin Eteläisellä alueella, ja toimii tämän alueen hallintokeskuksena. Shiren ylänköalueella (Shire Highlands), runsaan kilometrin korkeudella merenpinnasta sijaitseva kaupunki on osa Blantyren piirikuntaa. Vuonna 2014 Blantyren kaupungin väkiluvuksi arvioitiin 849 741 ja koko piirikunnassa asui yhteensä 1,239 miljoonaa ihmistä. Blantyre on maan toiseksi suurin kaupunki pääkaupunki Lilongwen jälkeen.


title: Blantyre (Malawi)

text: Blantyre on perustettu vuonna 1876 Skotlannin kirkon lähetysasemaksi ja se nimettiin tutkimusmatkailija David Livingstonen synnyinpaikan, skotlantilaisen Blantyren kaupungin mukaan. Se sai kaupungin aseman vuonna 1895 ja on Malawin vanhin kaupunki ja eräs koko eteläisen, itäisen ja keskisen afrikan vanhimpia kaupunkikeskuksia.


title: Blantyre (Malawi)

text: Blantyren kaupungin pinta-ala on 220 neliökilometriä. Väkiluku on kehittynyt väestönlaskentojen mukaan seuraavasti: 333 100 as. (vuonna 1987), 502 100 as. (1998), 661 300 as. (2008). Vuoden 2014 väkilukuarvio oli 849 741 henkeä.


title: Blantyre (Malawi)

text:
Blantyre on Malawin kaupan ja teollisuuden keskus ja merkittävä hallintokaupunki. Siellä on Malawin presidentin palatsi, Malawin korkein oikeus, osia Malawin yliopistosta (University of Malawi, UNIMA), Malawin yleisradioyhtiö (Malawi Broadcasting Corporation, MBC) sekä hyvin varustettu sairaala. Mosambikiin on rautatieyhteys ja lähiliikennettä palvelevat bussit sekä yksityiset pikkubussit. Kaupunkia palveleva Chilekan kansainvälinen lentoasema (Chileka International Airport; IATA: BLZ – ICAO: FWCL) on maan toiseksi suurin.
Saksan Hannover on Blantyren ystävyyskaupunki.


title: Lodovico Agostini

text: Lodovico Agostini (1534 – 20. syyskuuta 1590) oli italialainen säveltäjä, laulaja, pappi ja tiedemies. Hän oli laulaja Agostino Agostinin avioton lapsi. Agostini syntyi Ferrarassa ja vietti siellä suurimman osan elämästään. 1580-luvulla hän toimi Mantovan herttuan sävellysopettajana. Agostini sävelsi muun muassa madrigaaleja sekä lauluja luutun säestyksellä.


title: Don Johnson Big Band

text: Don Johnson Big Band on suomalainen hip hop -yhtye, jonka musiikissa on myös vaikutteita jazzista ja muista musiikin tyylilajeista. Yhtyeen nimi viittaa "Miami Vice" -televisiosarjan näyttelijään Don Johnsoniin.


title: Don Johnson Big Band

text: Yhtyeen alku sijoittuu 1990-luvun puoliväliin Tommy Lindgrenin, Johannes Laihon ja Kari Saarilahden tutustuttua lukiossa ja soitettua koulunsa musiikkiluokassa. Myöhemmin mukaan liittyi myös yhtyeen neljäs jäsen Pekka Mikkonen. Nimi Don Johnson Big Band syntyi salamannopeasti heidän harjoitustilansa varauslistaa ylläpitävän naisen tiedusteltua yhtyeen nimeä.


title: Don Johnson Big Band

text: Vuonna 2000 Don Johnson Big Band julkaisi esikoisalbuminsa Support de Microphones, joka on yksi Suomen myydyimmistä omakustanteista. Sen myötä yhtye alkoi kerätä kulttisuosiota. Toista albumia varten yhtye solmi yhteistyösopimuksen Universal Musicin kanssa.


title: Don Johnson Big Band

text: Yhtye on esiintynyt myös ulkomailla, muun muassa Kiinassa sekä musiikkialan suurtapahtumassa Midemissä (2006) yhtenä Suomen edustajana.


title: Don Johnson Big Band

text: Yhtyettä pidetään yleisesti energisenä ja vauhdikkaana esiintyjänä, mikä henkilöityy nimenomaan keulahahmoon, Tommy Lindgreniin. Keikoille tunnusomaista on myös runsas vierailijoiden käyttö: keikoilla ovat yleensä mukana Juuso Hannukainen ja Tero Rantanen (lyömäsoittimet), ja usein mukana on nähty myös Quintessencen laulaja Emma Salokoski sekä beatboxaaja Felix Zenger.


title: Videopelimusiikki

text: Videopelimusiikki on videopeleissä taustalla käytettävää musiikkia. 1980-luvulla jokaisessa laitteessa oli vielä oma tietokonemaista ääntä tuottava äänipiirinsä, mutta 1990-luvun aikana videopelien äänentoisto ja musiikki saavutti saman teknisen tason kuin kaupallisesti levitetty musiikki. Välillä peleissä käytetään nykyään myös vanhaa kaupallista musiikkia taustalla. Videopelien musiikista suuri osa unohtuu pelien mukana, jotkut kappaleet taas jäävät elämään, ja videopelien musiikin ympärille on syntynyt usein internetin ympärille keskittynyttä harrastustoimintaa.


title: Videopelimusiikki

text: Ensimmäiset kaupallisesti tuotetut videopelit eivät sisältäneet juurikaan musiikkia. Ensimmäisenä jatkuvaa taustamusiikkia sisältäneenä pelinä pidetään "Space Invaders" kolikkopeliä.


title: Videopelimusiikki

text: Kolikkopelien kulta-aikana julkaistuissa peleissä otettiin käyttöön muun muassa Laserdisc-teknologia. Useissa kolikkopeleissä on käytetty Zilog Z80-suoritinta ääniefektien tuottamiseen.


title: Videopelimusiikki

text: Useimmissa 1980-luvun tietokone-, kolikko- ja konsolipeleissä oli usein ”piipittävältä” kuulostava musiikki (katso "chiptune") samaan tapaan kuin yleisesti katsoen 1990-luvun matkapuhelimissa. Toisaalta joissakin kolikkopeleissä oli myös analogisiin nauhoituksiin perustuvia ääniefektejä (kuten "Berzerkin" (1980) puhuvat robotit). Vuonna 1982 ilmestyneen Commodore 64 -tietokoneen SID-äänipiiri oli aikaansa nähden varsin edistyksellinen. Sen ominaisuuksia ei kuitenkaan ymmärretty hyödyntää vielä ensimmäisinä laitteen ilmestymistä seuranneina vuosina.


title: Videopelimusiikki

text: Usein sanotaan, että Rob Hubbardin peliin "Monty on the Run" -säveltämä vauhdikas teema ”kitarasooloineen” oli ensimmäinen tietokonepeliä varten ajatuksella tehty sävellys. Rob Hubbard ja toinen huomattava Commodore 64 -säveltäjä, Martin Galway, kehittelivät ohjelmallisia tapoja saada Commodore 64:n SID -piiristä irti mahdollisimman monipuolisia ääniä ja tekivät pelejä varten monia kappaleita, joita kuunnellaan edelleen. Musiikin lähtökohtana oli toisinaan Jean-Michel Jarren musiikkia muistuttava ”synapop”, mutta peleihin tehtiin tietysti musiikkia pelien tunnelman mukaan, joka takasi, että vaihtelua tyylissä esiintyi riittämiin. Tavanomaisesta kotitietokoneiden musiikista alettiin käyttää harrastelijoiden kesken nimitystä chiptune. Maallikon korvaan myös Commodore 64:n SID-piirin äänet kuulostavat kuitenkin varsin karuilta ja ”tietokonemaisilta”, mutta syvemmällä perehtymisellä parhaiden Commodore 64 -säveltäjien kappaleista löytyy varsin mielenkiintoisia äänimaailmoja.


title: Videopelimusiikki

text: Myös 8-bittisissä Atari-tietokoneissa (kuten Atari XL:ssä) oli laadukas, jo vuonna 1979 tehty "Pokey" -piiri, mutta tämän piirin tasokkuutta ei aikanaan ymmärretty, ja vasta 1990-luvulla jotkut harrastelijat alkoivat tehdä Atari XL:llä musiikkia hyödyntäen Pokeyn ominaisuuksia kunnolla. Etenkin Pokey -piirin ”metalliset” bassoäänet ovat persoonallisen kuuloisia. Pokeyn tilannetta vastaava ilmiö oli havaittavissa myös AY-3-8910-perheen äänipiirejä käyttävien koneiden musiikissa (MSX, Atari ST, Amstrad ja 128-kiloiset Spectrumit). Useimmat 1980-luvun tietokonemuusikot keskittyivät Commodore 64:ään, mistä syystä vasta myöhemmät Atari ST- ja Spectrum-demomuusikot alkoivat ottaa AY-sukuisista piireistä enemmän irti. MSX-puolella tapahtui omaperäistä kehitystä – joidenkin Konamin pelimoduulien mukana tuli oma 8-kanavainen SCC-äänipiiri, jonka avulla pelien musiikit olivat 8-bittisten koneiden ehdotonta huippua.


title: Videopelimusiikki

text: Pelikonsolien ensimmäinen sukupolvi (kuten laitteet Atari 2600 ja Intellivision) eivät äänipuolella loistaneet. Pelikonsolien seuraavan polven laitteista 8-bittinen Nintendo oli ylivoimaisen suosittu, ja vaikkei sen äänipiiri ollut yhtä edistyksellinen kuin vaikkapa Commodore 64:n SID, tehtiin sillekin joukko melodioita, joista monet muistetaan edelleen. Nintendon äänipiirin tuottamat äänet ovat muihin saman ajan laitteisiin verrattuna suhteellisen pehmeän kuuloiset, mistä Nintendo -musiikin voi helposti tunnistaa. Koji Kondo -niminen säveltäjä laati kuuluisat teemat Nintendon esimerkiksi Super "Mario-" ja "Zelda"-peleihin. Hän säveltää pelimusiikkia edelleen. Nintendon musiikki muodosti miltei oman genrensä, koska japanilaiset säveltäjät joko tietoisesti tai tiedostamatta tekivät keskenään varsin samantyylistä musiikkia. Nintendo-musiikkia tyypillisimmillään ja ehkä parhaimmillaan voi kuulla pelissä "Mega Man 2".


title: Videopelimusiikki

text: Kolikkopeleissä musiikki jäi vähemmälle huomiolle, ehkä siksi, että niitä pelattiin meluisassa ympäristössä, ja toisaalta koska niiden ympärille ei voinut muodostua samanlaista harrastelijakulttuuria kuin kotitietokoneiden kohdalla. Jonkin verran mainitsemisen arvoista musiikkia voi kuitenkin myös kolikkopeleissä kuulla.


title: Videopelimusiikki

text: Esimerkiksi Segan palkkalistoilla ollut Hiroshi Miyauchi tunnetaan "Out Runin" ja "After Burnerin" musiikeistaan. Useissa 1980-luvun loppupuolen kolikkopeleissä käytettiin "YM2151" -nimistä äänipiiriä, joka tuottaa varsin terävää FM-synteesiin perustuvaa ääntä. Jotkut tällä piirillä tehdyistä kappaleista, kuten "Bionic Commandon" ja "Ghouls ’n Ghostsin" musiikit tulivat tunnetuiksi kotitietokoneille tehtyinä sovituksina.


title: Videopelimusiikki

text: 16-bittinen tietokone- ja pelikonsolisukupolvi toi mukanaan myös selvästi paremmat äänipiirit. Vuonna 1985 julkaistussa Commodore Amigassa oli neljä digitaalista äänikanavaa ja kyky toistaa digitoitua stereoääntä. Aiemmin tietokoneiden äänet olivat perustuneet pelkkään äänipiirin tuottamaan FM-synteesiin. Digitoitua, luonnosta digitaaliseen muotoon nauhoitettua ääntä oli pystynyt rajoitetusti toistamaan jo joillakin aiemmilla laitteilla ohjelmallisin keinoin, mutta tulokset olivat jääneet suhteellisen heikkolaatuisiksi (näin oli toteutettu esimerkiksi C64:n "Impossible Missionin" kuuluisat puheet).


title: Videopelimusiikki

text: Saksalainen Karsten Obarski kehitti Amigalle vuonna 1987 ensimmäisen tracker-ohjelman, nimeltään "Soundtracker". Tracker-ohjelmilla kuka tahansa pystyy helposti tekemään digitoiduista sampleista koostettua musiikkia. Aluksi soitinäänet olivat usein suhteellisen heikkolaatuisia, ja kaikki käyttivät samoja soitinääniä, mutta pian ihmiset oppivat tekemään soitinäänensä itse. Toisaalta monet Amiga-harrastajat halusivat tarkoituksella pysytellä samalta kuulostavassa musiikissa kuin mitä aikaisemmilla laitteilla oli tehty.


title: Videopelimusiikki

text: Amiga-muusikoiden joukossa ei ollut ketään Rob Hubbardin tai Koji Kondon veroista legendaa, mutta myös Amigalla on tehty runsaasti musiikkia, joka voidaan laskea vanhan pelimusiikin parhaimmistoon. Tunnetuimpia säveltäjiä olivat Commodore 64:llä aloittaneet David Whittaker ja Chris Hülsbeck. Richard Joseph teki Sensible Softwaren peleihin myös tunnusmusiikit, joissa oli mukana laulua.


title: Videopelimusiikki

text: Atarin 16-bittisessä tietokoneessa, Atari ST:ssä, oleva YM2149 -äänipiiri on itse asiassa kehittymättömämpi kuin Commodore 64:n. Monet ammattimuusikot käyttivät Atari ST:tä kuitenkin musiikinteossa midi-laitteena, eli tekivät ST:llä nuottidatan ja muut tarvittavat tiedot syntetisaattorien soitettavaksi, koska ST:ssa oli valmiina tarvittavat liitännät. Myöhemmin myös Atari ST:stä onnistuttiin saamaan irti digitoitua ääntä ohjelmallisin keinoin, mutta tämä varasi koneen prosessoritehoa, joten digitoitua ääntä käytettiin ST-peleissä vain harvoin. Harrastelijat tekivät kuitenkin Atari ST:nkin äänipiirillä paljon hyviä melodioita laitteen suuren levinneisyyden takia. Atarin kehittämää "Tempestiä" pidetään ensimmäisenä pelinä, jonka musiikit julkaistiin erillisenä peli-soundtrackina.


title: Videopelimusiikki

text: Pelikonsolien puolella 16-bittiset laitteet Sega Mega Drive ja Euroopassa tuntemattomaksi jäänyt PC Engine eivät vielä tukeneet digitoitua ääntä. Niiden äänipiirien tuottama FM-synteesi oli kuitenkin huomattavasti korkeatasoisempaa kuin aiempien laitteiden mikä jo sinällään mahdollisti aikaisempaa paremmalta kuulostavan musiikin. Esimerkiksi Sega Mega Driven tunnetuimmassa pelisarjassa, Sonic the Hedgehogissa, panostettiin musiikin laatuun. Samoin "Streets of Rage" -tappelupeleissä kuultiin huolella tehtyä tanssimusiikkia.


title: Videopelimusiikki

text: Vuonna 1990 julkaistussa Super Nintendossa oli kahdeksan digitaalista äänikanavaa ja tuki digitoiduille äänille. Silti varsinkaan vanhat Super Nintendon pelit eivät usein kuulosta musiikiltaan Sega Mega Driven pelejä kummoisimmalta, mutta ajan myötä Super Nintendon peleihin alkoi ilmaantua suhteellisen hyvän kuuloista musiikkia, joka hyödynsi digitoituja soitinääniä. Näistä voidaan mainita esimerkiksi "Final Fantasy" -pelien musiikit, joita ovat myöhemmin esittäneet myös sinfoniaorkesterit. Jotkut myöhemmän sukupolven SNES-pelit, kuten "Star Ocean" ja "Super Turrican 2", hyödynsivät myös tuolloin uutta Dolby Digital Surround-teknologiaa.


title: Videopelimusiikki

text: Alun perin IBM PC tehtiin vuonna 1981 työtietokoneeksi, ja sen ainoa äänilähde oli "PC Speaker" -niminen laite, joka kykeni ainoastaan yksiääniseen ”piipitykseen” (joskin siitä sai irti ohjelmallisin keinoin myös hyvin heikkotasoista digitoitua ääntä). Myöhemmin IBM -yhteensopivia tietokoneita alettiin käyttää yhä enemmän myös pelaamiseen ja musiikin tekemiseen, joten niille alettiin valmistaa äänikortteja.


title: Videopelimusiikki

text: Koska IBM -yhteensopivia koneita pystyi valmistamaan kuka tahansa, ei mitään vakiintuneita tekniikoita ollut. Myös äänikortteja valmistivat monet eri yritykset, jotka eivät pyrkineet luomaan mitään yhteistä standardia. Vielä 1990-luvun alussa peleissä (kuten vaikkapa vuonna 1993 julkaistussa "Doomissa" sekä "Commander Keeneissä") käytettiin useimmiten PC:n tuon aikaisten äänikorttien tukemaa varsin alkeellista FM-synteesiä, vaikka samoilla korteilla olisi useissa tapauksissa pystynyt toistamaan jo digitoitua ääntä. Esimerkiksi "Doomin" musiikki ei ollut digitoitua, vaikka ääniefektit olivatkin.


title: Videopelimusiikki

text: Amigassa suosittu digitoituja sampleja hyödyntävää tracker-musiikki ei yleistynyt PC-peleissä, vaan jäi enemmänkin demoscene-harrastajien toiminnaksi.


title: Videopelimusiikki

text: Vuonna 1992 julkaistu Creativen "Sound Blaster 16" oli ensimmäisiä PC-äänikortteja, jotka tukivat jo CD-tasoista 44 kilohertsin 16-bittistä ääntä.


title: Videopelimusiikki

text: Samoihin aikoihin, kun digitoiduista äänistä koostettu musiikki alkoi vihdoin yleistyä PC-peleissä, tapahtui toinenkin vallankumous: 1990-luvun puolivälissä CD-ROM -asemien yleistymisen myötä pelien musiikki alkoi yhä useammin tulla suoraan CD:ltä (ensimmäiset koteihin tarkoitetut CD-ROM pelit ilmestyivät Japanissa jo vuonna 1989 PC Engine -konsolille.)


title: Videopelimusiikki

text:
Näin tietokonemusiikin ja kaupallisen musiikin ero alkoi kaventua vauhdilla. Samalla perinteinen tietokonemusiikki persoonallisine äänineen alkoi hävitä. CD-ROMin myötä peleihin on voitu laittaa minkälaista musiikkia tahansa, ja nykyään monissa peleissä on käytettykin esimerkiksi kaupallista musiikkia, johon pelin valmistaja on ostanut oikeudet.
Suosituimmat pelimusiikit saavat lopulta usein useita uudelleensoitettuja remix-versioita. Jotkut yhtyeet ovat keskittyneet täysin soittamaan uudelleensovittamiaan versioita vanhoista pelimusiikeista. Joitain pelimusiikkibändejä:


title: Videopelimusiikki

text: Videopelien musiikkia soitetaan orkesterilla eri kiertuilla. Näitä ovat muun muassa Play! A Video Game Symphony ja Video Games Live.


title: M16 (kivääri)

text: M16 ("United States Rifle, Caliber 5.56 mm, M16") on Eugene Stonerin suunnittelema yhdysvaltalainen 5,56×45 mm NATO -kaliiperinen rynnäkkökivääri. Se on ollut Yhdysvaltain maavoimien jalkaväen palveluskivääri vuodesta 1967 ja on eri muunnoksineen eniten tuotettu tämän kaliiperin ase.


title: M16 (kivääri)

text: M16 otettiin käyttöön aluksi XM16E1-nimekkeellä Vietnamin sodan alkuvaiheessa, vuodesta 1965 alkaen. Aseen ensimmäinen versio osoittautui äärimmäisen epäluotettavaksi, varsinkin verrattuna kilpailijaansa, neuvostovalmisteiseen AK-47-rynnäkkökivääriin. Raskaassa tulituksessa hylsy saattoi juuttua patruunapesään siten, että sen sai irroitettua vain piipun kautta puhdistuspuikolla. Kolmiosaisen puikon kokoaminen ja hylsyn irrottaminen saattoivat osoittautua sotilaalle kohtalokkaaksi. Aseen puutteet tulivat selvimmin esiin ssa keväällä 1967. Kun taistelukentää vihdoin raivattiin amerikkalaisruumista, ilmeni että useat amerikkalaissotilaat olivat kuolleet jumittunut tai purettu ase ja esiin otetut puhdistusvälineet vierellään. Kenraalit Saigonissa ja Washingtonissa esittivät, että huono koulutus ja heikko huolto oli syynä toimintahäiriöihin. Kiväärin valmistaja Colt taas markkinoi asettaan lähes huoltovapaana, joten sen mukana ei toimitettu riittäviä puhdistusvälineitä.


title: M16 (kivääri)

text: Suuren yleisön eteen ongelmat toi New Jerseyn kongressiedustaja James J. Howard, joka edustajainhuoneessa luki katkeroituneen sotilaan kirjeen vanhemmilleen. Käynnistynyt selvitys totesi aseen toimintahäiriöt ”vakavan yleisiksi”. Aseet, niiden patruunapesät ja piiput syöpyivät nopeasti, minkä lisäksi lippaat syöpyivät ja vaurioituivat helposti.


title: M16 (kivääri)

text:
Ongelmia pahensi alkuperäisten suunnitelmien patruunoiden ns. putkijyväruudin vaihtaminen palloruutiin, joka paloi likaisemmin ja nosti aseen tulinopeutta tarpeettoman suureksi, mikä kulutti asetta. Sotilaat yrittivät estää ruostumista öljyämällä, sillä heitä ei oltu koulutettu jättämään ase kuivaksi puhdistuksen jälkeen. Rynnäkkökiväärin oli mainostettu olevan lähes huoltovapaa, mistä seurasi pula osaavasta kenttähenkilökunnasta, välineistä ja käsikirjoista.
M16:n kehitystyöstä, hankinnasta ja sen ilmitulleiden vikojen vähättelystä ja salailusta kehittyi poliittinen skandaali. Asetta Vietnamin sodassa käyttäneiden joukkojen keskuudessa syntyi vakava luottamuskriisi komentoketjuun.


title: M16 (kivääri)

text: Kaikki kiväärit vedettiin pois rintamalta, patruunapesät vaihdettiin kromattuihin ja aseen tulinopeutta laskettiin. Ase sai huonon maineen erittäin epäluotettavana aseena, senkin jälkeen kun puhdistusta opetettiin ja asetta paranneltiin. M16 saatiin toimimaan paremmin vuoteen 1968 mennessä, mutta oli edelleen luotettavuudeltaan enintään keskinkertainen.


title: M16 (kivääri)

text: Varhainen M16 erosi myöhemmin parannellusta A1-mallista lähinnä kolmihaaraisella liekinsammuttimellaan. Lippaat olivat käytännössä koko Vietnamin sodan ajan 20-patruunaisia lyhyitä lippaita, 30 patruunan lippaat tulivat käyttöön jossain määrin vasta sodan loppuvaiheessa.


title: M16 (kivääri)

text: Aseen toiminta perustuu suorakaasusysteemiin, joka tarkoittaa sitä, ettei aseessa ole erillistä kaasumäntärakennetta, vaan kaasunpaine johdetaan piipussa olevan reiän kautta rungon sisälle johtavaan putkeen, joka taas johtaa kaasunpaineen lukonkuljettimessa olevaan, kaasuputken suun ympärille tulevaan ulokkeeseen. Tällä tavoin aseen paino on saatu supistettua minimiin, mutta toisaalta aseen sisälle johtuvat ruutikaasut lisäävät aseen puhdistustarvetta.


title: M16 (kivääri)

text: M16A1-mallissa on sarjatulimahdollisuus, mutta M16A2-mallissa tämä korvattiin niin sanotulla pursketulella: ase ampuu kolmen laukauksen sarjan yhdellä liipaisimen painalluksella. Pursketuli säästää ammuksia ja parantaa tulen tarkkuutta. Lisäksi A2-mallissa siirryttiin käyttämään muun muassa uutta pyöreänmuotoista etutukkia ja raskaampaa piippua.


title: M16 (kivääri)

text: M16A3-mallissa sarjatulimahdollisuus palautettiin, minkä lisäksi siinä aseen kantokahvan voi korvata optisella tähtäimellä. Nykyisin Yhdysvaltain maavoimilla ja merijalkaväellä käytössä olevat M16-perheeseen kuuluvat aseet ovat lähinnä pursketulta ampuva A4-malli ja M4-karbiini.


title: M16 (kivääri)

text: M16A4 on tuorein versio M16-rynnäkkökivääristä, siinä on sama pursketuliominaisuus kuin M16A2:ssa. Yhdysvaltain merijalkaväelle suunnattu M16A4 on varustettu yhdistetyn kantokahvan ja kiinteän tähtäimen sijaan pitkällä Picatinny-kiskolla, johon voidaan kiinnittää optinen tähtäin tai irrotettava kantokahva. Useimmat Yhdysvaltain merijalkaväen käyttämistä M16A4:stä on myös varustettu Knight's Armament Companyn (KAC) M5 RAS -etukädensijalla, jonka varustekiskot mahdollistavat esimerkiksi laserosoittimen, taskulampun ja etukahvan kiinnittämisen.


title: M16 (kivääri)

text: Vaikka M16 tunnetaan tarkkana aseena ja keveytensä ansiosta myös kätevänä, siinä on ollut paljon ongelmia kehityskaarensa aikana. Se on rakenteeltaan huomattavasti monimutkaisempi ja toiminnaltaan AK-tyyppistä asetta huomattavasti epävarmempi. Kaasumäntä on osa lukkoa ilman tavallista välittävää liitintankoa ja luistia jollainen on esim. AK-tyyppisissä aseissa. Palamisjätteet likaavat ja kuumentavat koneistoa. Likaantumisen aiheuttamien toimintahäiriöiden varalta aseeseen on kehitetty lukon pakkosuljin, jolla purettaessa aukitaitettavan aseen mahdollisesti auki juuttuneen lukon saa sulkeutumaan aseen puhdistamista varten.


title: M16 (kivääri)

text:
M16 voidaan varustaa 40 mm M203-kranaattiampumalaitteella, jolla voidaan ampua esimerkiksi sirpalekranaatteja ja savukranaatteja.
Yhdysvalloissa keskustellaan M16:n korvaamisesta hieman raskaampaa patruunaa käyttävällä aseella. Perusteluina ovat parempi maalivaikutus, mutta myös häiriöt, jotka edelleen vaivaavat itse asetta.


title: Adriano Banchieri

text: Adriano Banchieri (3. syyskuuta 1568 – 1634) oli italialainen säveltäjä, musiikkiteoreetikko, urkuri ja runoilija. Hän syntyi ja kuoli Bolognassa. Hän ryhtyi benediktiinimunkiksi vuonna 1587.


title: Adriano Banchieri

text: Banchierin merkittävimpiin teoksiin kuuluu muun muassa useita canzonettoja.


title: Sean Penn

text: Sean Justin Penn (s. 17. elokuuta 1960 Los Angeles, Kalifornia, Yhdysvallat) on yhdysvaltalainen kahdesti Oscarilla palkittu näyttelijä ja elokuvaohjaaja.


title: Sean Penn

text: Penn syntyi vuonna 1960 Santa Monicassa Kaliforniassa. Hänellä on isänsä puolelta aškenasijuutalaiset sukujuuret ja äitinsä puolelta irlantilais-italialaiset sukujuuret.


title: Sean Penn

text: Pennin pikkuveli oli lähinnä "Reservoir Dogs" -elokuvasta tunnettu näyttelijä Chris Penn, joka kuoli sydänlaajentumaan tammikuussa 2006. Isoveli Michael Penn on laulaja-lauluntekijä. Heidän äitinsä on näyttelijä Eileen Ryan ja heidän isänsä oli vuonna 1998 kuollut näyttelijä ja ohjaaja Leo Penn.


title: Sean Penn

text: Penn aloitti elokuvauransa 1980-luvun alussa. Hän on näytellyt yli 40 elokuvassa ja voittanut parhaan miespääosan Oscar-palkinnon kaksi kertaa. Ensimmäisen palkinnon hän sai roolisuorituksestaan Clint Eastwoodin ohjaamassa elokuvassa "Menneisyyden ote", jossa hän esittää Jimmy Markumia. Helmikuussa 2009 hän voitti toisen pääosa-Oscarinsa elokuvasta "Milk", jossa hän esittää homoaktivisti Harvey Milkia.


title: Sean Penn

text: Hän on ollut myös kolme muuta kertaa ehdolla pääosa-Oscarin saajaksi, elokuvista "Minä olen Sam" (roolina tyttärensä huoltajuudesta kamppaileva kehitysvammainen isä Sam Dawson), "Kuolemaantuomittu" (roolina kuolemaantuomittu vanki Matthew Poncelet) ja "Sweet and Lowdown" (roolina ylimielinen, alkoholisoitunut jazzmuusikko Emmett Ray).


title: Sean Penn

text: Muista elokuvapalkinnoista Penn on voittanut muun muassa Hopeisen karhun Berliinin elokuvajuhlilta (elokuvasta "Kuolemaantuomittu"), parhaan miesnäyttelijän Prix d’interprétation masculine -palkinnon Cannesin elokuvajuhlilta (elokuvasta "She’s So Lovely") ja Golden Globen kategoriassa paras miespääosa draamaelokuvassa (elokuvasta "Menneisyyden ote").


title: Sean Penn

text: Vuonna 1991 Penn teki debyyttinsä ohjaajana elokuvalla "The Indian Runner", joka perustuu Bruce Springsteenin kappaleeseen "Highway Patrolman". Myöhemmin hän on ohjannut kolme pitkää elokuvaa. Elokuvien "Emily on poissa" ja "Kunniasanalla", joista ensiksi mainittu ilmestyi vuonna 1995 ja jälkimmäinen vuonna 2001, pääosaa esittää Jack Nicholson. Tositapahtumiin perustuvan vuoden 2007 elokuvan "Erämaan armoille" pääosassa on Emile Hirsch, joka esittää vaeltaja Christopher McCandlessia. Penn osallistui myös episodielokuvan "11'09"01" tekoon. Elokuva koostuu yhdestätoista eri ohjaajien lyhytelokuvasta, jotka käsittelevät syyskuun 11. päivän terrori-iskuja.


title: Sean Penn

text: Penn on ollut kahdesti naimisissa. Vuonna 1985 solmittu avioliitto poplaulaja Madonnan kanssa päättyi eroon vuonna 1989. Vuonna 1996 Penn meni naimisiin Robin Wrightin kanssa. Heillä on kaksi lasta, tytär Dylan Frances (s. 1991) poika Hopper Jack (s. 1993). Penn ja Wright ilmoittivat joulukuussa 2007 eroavansa, mutta he peruivat avioerohakemuksensa huhtikuussa 2008. Penn haki asumuseroa vaimostaan huhtikuussa 2009, mutta veti hakemuksen takaisin kolme viikkoa myöhemmin. Elokuussa 2009 Wright haki jälleen avioeroa. Sean Penn seurusteli Charlize Theronin kanssa 2013–2015.


title: Sean Penn

text: Sean Penn on ottanut aktiivisesti kantaa ajankohtaisiin poliittisiin kysymyksiin. Hän on muun muassa kritisoinut vahvasti Irakin sotaa. Penniä on myös hyvin usein pilkattu liberaaleista huomautuksistaan, ja tämä nähdään erityisesti elokuvassa "Team America – maailman poliisi", jossa Hollywoodin liberaaleja satirisoidaan antiamerikkalaisiksi hyväuskoisiksi hölmöiksi.


title: Breuil-Cervinia

text: Breuil-Cervinia, lyhyemmin Cervinia, on kylä Valtournenchen laaksossa Italian pohjoisosassa. Kylä sijaitsee kuuluisan Matterhornin juurella, sen lounaispuolella. Cervinian kylä on 2 000 – 2 050 metrin korkeudessa. Se kuuluu Valtournenchen kuntaan.


title: Breuil-Cervinia

text: Cervinia on Alppien korkeimmalla sijaitsevia hiihtokeskuksia. Yhdessä sveitsiläisen Zermattin kanssa se muodostaa ison hiihtoalueen, jonka korkein alue on Klein Matterhornin ympärillä. Cervinian puolen laskettelurinteiden korkeusero on parhaimmillaan lähes 2 400 metriä, Gobba Di Rollinilta (3 899 metriä) Valtornencheen (1 524 metriä). Rinteen pituudeksi voidaan määritellä jopa 22 kilometriä.


title: Breuil-Cervinia

text: Hiihdon jälkeiseen aikaan Cerviniassa on tarjolla muun muassa keilausta, luistelua sekä elokuvateatteri. Koska kylä sijaitsee Alppien eteläisellä puolella, aurinko paistaa ja lämpötila nousee suhteellisen korkealle talvellakin.


title: Käkisalmen linna

text: Käkisalmen linna (, ) on linnoitus Vuoksen pohjoisen laskuhaaran suulla Käkisalmessa, Venäjälle kuuluvassa Karjalassa Suomen vuonna 1944 luovuttamalla alueella.


title: Käkisalmen linna

text: Ensimmäinen kirjallinen maininta käkisalmelaisista on Novgorodin ensimmäisessä kronikassa vuoden 1143 kohdalla. Arkeologisten tutkimusten perusteella paikalla on ollut ihmistoimintaa vähintään 1100-luvulta lähtien ja hirsirakenteita vähintään 1200-luvulta lähtien, jolloin Karjalaisten linnoitus sijaitsi paikalla. Novgorodin 1300-luvulla rakennuttama kivilinna on historian eri vaiheissa kuulunut Moskovan suuriruhtinaskunnalle, Ruotsille, Venäjän keisarikunnalle, Suomelle, Neuvostoliitolle ja Venäjälle.


title: Käkisalmen linna

text: Ensimmäisen puisen linnoituksen paikalle rakensivat karjalaiset. Vanhimmat paikalta löytyneet esineet ovat läntisen Suomen rautakautiselle pukumuodille tyypillisiä tasavartisia pronssisolkia, jotka on ajoitettu 600-700-luvuille. Nämä korut ovat kuitenkin saattaneet ajautua paikalle myöhemmän maankäytön seurauksena. Arkeologisissa kaivauksissa löytyneen ohranjyvän radiohiiliajoitus ajoittaa saaren ihmistoiminnan 1100-luvulle. Myös alueelta löytyneet lukuiset esineet kertovat alueen olleen karjalaisten käytössä niin sanotulla ristiretkiajalla.


title: Käkisalmen linna

text: Vuoksi toimi karjalaisten kulkureittinä sekä Saimaalta Laatokalle, että Laatokan ja Viipurinlahden välillä. Karjalaiset linnoittivat Laatokan ja Viipurinlahden välisen jokiosuuden kolmella linnoituksella. Viipurin ja Käkisalmen linnoilla turvattiin vesireitin ääripäät ja Tiurinlinnalla joen ainoa paikka jossa veneet oli kiskottava koskien ohi vetotaivalta pitkin. Tämä linnoitusjärjestelmällä pystyttiin kontrolloimaan Vuoksen liikennettä ja pitämään poissa eri suunnista tulevat uhkaajat.


title: Käkisalmen linna

text: Linnan karjalainen vaihe päättyi ruotsalaisten hyökkäykseen vuonna 1294 niin sanotun kolmannen ristiretken yhteydessä. Ruotsalainen sotajoukko valloitti linnan Sigge Laken johdolla. Ennen hyökkäystään Käkisalmelle he olivat edellisenä vuonna 1293 tuhonneet karjalaisten linnoitetun kauppapaikan Viipurin linnan paikalla. Vuonna 1295 linnan valloittivat novgorodilaiset, jotka tulivat paikalle myös vuonna 1310 ja hävittivät Käkisalmen kaupungin. Vuonna 1314 puolestaan pieni karjalaisjoukko valloitti linnan. He kutsuivat ruotsalaiset apuun, koska eivät pystyneet pitämään linnaa hallussaan yksin. Novgorodilaiset kuitenkin saivat linnan takaisin ja rankaisivat kapinoitsijoita ankarasti.


title: Käkisalmen linna

text: Linna oli novgorodilaisilla kaikkiaan lähes 300 vuotta, vaikka ruotsalaiset yrittivät saada linnan haltuunsa vuosina 1322 ja 1348 ja karjalaiset nousivat Käkisalmen kapinaan vuonna 1337 linnaa hallinnutta liettulaista ruhtinasta, Narimantasia, vastaan. Vuonna 1360 tulipalo hävitti linnan liki perusteellisesti. Vuonna 1411 ruotsalaiset saivat linnan haltuunsa lyhyeksi ajaksi.


title: Käkisalmen linna

text: Linnasaaren osia on rakennettu ja parenneltu eri aikoina eri tahtiin. Alunperin pientä linnasaarta on laajennetu maansiirroilla ja hirsiperustustöillä 1300-luvulta lähtien. Vuodesta 1310 lähtien linnaa asuttivat novgorodilaiset yhdessä karjalaisten kanssa. Asukkaiden lukumääräksi on arvioitu 300-330 henkeä.


title: Käkisalmen linna

text: Novgorodin kronikoissa Korelaksi kutsuttu linnoitus mainitaan ensimmäisen kerran 1143, ja ruotsalaisissa kronikoissa siellä mainitaan asutun 1294. Kaupunki linnoitettiin kivimuurein 1200-luvulla. 1400-luvulla Korelan mainitaan olevan Novgorodin ruhtinaskunnan toiseksi suurin kaupunki. 1330-luvulla Novgorodion kauppatasavalta läänitti Korelan (Käkisalmen) linnoituksen (samoin kuin Pähkinälinnan ja Laatokankaupungin, eli siis käytännössä koko Vatjan viidenneksen) herttua Narimantasille (n. 1298–1348).


title: Käkisalmen linna

text: Vuonna 1383 Novgorodin kauppatasavalta läänitti Korelan (Käkisalmen) linnoituksen (samoin kuin Kaprion ja Pähkinälinnan) herttua Patrikasille (n.1340-k.1408 jälkeen), Narimantasin pojalle, mutta kaupungin kauppiaiden valitettua hänen hallituksestaan, jo seuraavana vuonna (1384) Patrikasin oli suostuttava vaihtoon, jolla luopui Käkisalmesta ja sai sijaan Russan ja Laatokankaupungin. Herttua Patrikas vaikutti Karjalassa ja Inkerissä Novgorodin vasallina ainakin 1383-97, ja vuonna 1408 hän (Inkerinmaalla kasvaneiden) nuorempien poikiensa Jyrkin (Georgios, Juri) ja Teuvon (Theodoros, Fjodor) kanssa asettui Moskovaan suuriruhtinas Vasili I:n suojelukseen.


title: Käkisalmen linna

text: Suurin osa 1400- ja 1500-luvusta kului rauhallisesti.


title: Käkisalmen linna

text: Vuonna 1573 suomalainen sotapäällikkö Herman Fleming hyökkäsi ratsupartiollaan linnan kimppuun saaden poltetuksi vain kolme linnaa ympäröivää luostaria.


title: Käkisalmen linna

text: Marraskuun alussa vuonna 1580 hyökkäsi ruotsalais-suomalainen sotajoukko sotapäällikkö Pontus De la Gardien johdolla Käkisalmen lähettyville sulkien kaupungin joka puolelta. Piiritystykit asetettiin Tenkalahden kylän puolelle ruotsalaisten leiriin. Vuoksen puolelta estettiin kulku linnaan vartiolaivoilla ja -veneillä. Iltapuolella 4. marraskuuta alkoi linnan ja kaupungin pommitus silloin vielä monin paikoin tuntemattomilla kuumennetuilla kuulilla, jotka sytyttivät kaupungin palamaan, ja seuraavan yön kauhut nöyryyttivät Kvasninin sopimukseen.


title: Käkisalmen linna

text: Käkisalmi pysyi ruotsalaisilla vuoteen 1597 asti. Tuolloin sopimuksen mukaan oli linna luovutettava venäläisille, jotka myös jatkoivat linnan rakennustöitä. Linnasta tuli niin vahva, että Jaakko de la Gardie sai tehdä puoli vuotta piiritystöitä ennen kuin Käkisalmen linna oli taas ruotsalais-suomalaisen valloitusjoukon hallussa.


title: Käkisalmen linna

text: Ruotsin jouduttua sotaan 1600-luvun puolivälissä Kaarle X Kustaan noustua valtaistuimelle vei kuningas sotaväen linnasta ulkomaille niin tarkoin, että ruptuurisodassa linna oli vähällä joutua venäläisten käsiin, sillä valtakunnan syrjäisen itäosan vartiointi jäi lähes kokonaan invalidien varaan. Linnaa puolustaneella Olavi Pentinpojalla oli käytössään vain 171 miestä. Tällä miesjoukolla hän puolusti linnaa kolmen kuukauden ajan 2500 miehistä hyökkääjää vastaan. Lopulta venäläiset luopuivat aikeestaan menetettyään 1000 miestä riveistään. Linnan rohkea päällikkö aateloitiin nimellä "Granatenburg" hänen kestämänsä venäläisten kranaattitulen johdosta.


title: Käkisalmen linna

text: Vuonna 1703 Pietari Suuri oli pannut alulle Pietarin kaupungin, ja koska Pietaria piti lännen puolelta suojata hyvin, halusi Pietari pääkaupunkinsa suojaksi myös Käkisalmen ja Viipurin linnat. Pietari-tsaari oli antanut määräyksen, että kaupunkia oli kohdeltava hellävaroen. Linnan puolustaja katsoi olevansa pakotettu siedettävillä ehdoilla antautumaan, ja venäläiset ottivat linnan haltuunsa 9. syyskuuta 1710.


title: Käkisalmen linna

text: Rajan siirryttyä Kymijokeen oli Käkisalmen linnan merkitys rajalinnana rauennut.


title: Käkisalmen linna

text: Vuonna 1812 linnan alue siirtyi muun Vanhan Suomen mukana osaksi Suomen suuriruhtinaskuntaa. Linna oli vielä sotilaallisessa käytössä noin vuoteen 1850. Tämän jälkeen linna oli tyhjillään noin 40 vuotta alkaen rappeutua, minkä jälkeen sitä alettiin kunnostaa muistomerkiksi.


title: Käkisalmen linna

text: Vuodesta 1894 vuoteen 1939 linnan torniin oli sijoitettuna Käkisalmen kaupungin omistama kansatieteellinen museo. Moskovan rauhassa vuonna 1940 linna muiden luovutettavien alueiden tavoin siirtyi Suomelta Neuvostoliitolle.


title: Käkisalmen linna

text: Nykyään linnan pihalla järjestetään kesäjuhlia kotiseutuhengessä suomalaisten ja nykyisen Käkisalmen kaupungin asukkaiden yhteistyönä. Linnan museossa on Käkisalmen historiasta kertova näyttely.


title: Hugh Aston

text: Hugh Aston (n. 1485 – 1558) oli brittiläinen säveltäjä. Vaikka häneltä ei ole säilynyt paljoa teoksia, hän on tunnettu hänen kosketinsoitinmusiikkinsa ansiosta. Vuosina 1510–1525 Aston eli Lontoossa. Vuosina 1525–1548 hän toimi kuoromestarina "St. Mary Newarke Hospital and College"ssa Leicesterissä.


title: Hugh Aston

text: Astonilta on kosketinsoitinmusiikin lisäksi säilynyt neljä uskonnollista vokaaliteosta:


title: Future Crew

text: Future Crew oli suomalainen demoryhmä. Se on erityisesti tunnettu varhaisista PC-demoistaan ja Scream Tracker -musiikkiohjelmastaan. Future Crew jäsenet olivat pääosin Turusta kotoisin. Myös Assembly-demotapahtuman järjestäjiin on perinteisesti kuulunut suuri osa Future Crew'n jäsenistä. Future Crew julkaisi viimeisen tuotoksensa Assembly 1994 -tapahtumassa eikä ole sen jälkeen ryhmänä julkaissut mitään.


title: Future Crew

text: Merkittäviä Future Crew'n julkaisemia demoja ovat Unreal (Assembly 1992), Panic (The Party 1992) ja Second Reality (Assembly 1993). Saksalainen Smash Designs julkaisi Second Realitystä C64-version vuonna 1997.


title: Future Crew

text: Monet ryhmän jäsenet siirtyivät tietokonepelien tekoon demojen jälkeen. Jättiprojekti Illuminatus, joka oli Elite-tyyppinen "avaruussimulaattori", jäi kesken, ja ensimmäinen ryhmän jäsenten julkaisema peli oli autopeli "Death Rally" (1996).


title: Future Crew

text: Osittain tai kokonaan Future Crew'n jäsenten aloittamiin tietotekniikkayrityksiin kuuluvat Futuremark (3DMark), Remedy Entertainment (Max Payne) ja Bitboys.


title: Kirundi

text: Kirundi eli rundi on nigeriläis-kongolainen kieli, joka on virallinen kieli Burundissa. Sen lisäksi sitä puhutaan jonkin verran Tansaniassa, Kongon demokraattisessa tasavallassa ja Ugandassa. Yhteensä kirundilla on arviolta 10 150 000 puhujaa. Kirundi, Ruandassa puhuttava ruandan kieli ja Länsi-Tansaniassa puhuttava giha ovat hyvin samankaltaisia ja keskenään ymmärrettäviä. Noin 85 prosenttia kirundia äidinkielenään puhuvista on hutuja ja 15 prosenttia tutseja.


title: Suomen presidentinvaali 2000

text: Suomen presidentinvaali 2000 järjestettiin tammi-helmikuussa. Koska kukaan ehdokkaista ei saanut ensimmäisellä kierroksella 16. tammikuuta vaadittua yli puolta annetuista äänistä, pidettiin 6. helmikuuta toinen kierros, jossa Suomen historian ensimmäiseksi naispuoliseksi tasavallan presidentiksi valittiin Suomen Sosialidemokraattisen Puolueen ehdokas, ulkoasiainministeri Tarja Halonen.


title: Suomen presidentinvaali 2000

text: Presidentti Martti Ahtisaarella olisi ollut mahdollisuus asettua ehdolle toiselle perättäiselle kaudelleen, mutta hän päätti kieltäytyä ehdokkuudesta. Ahtisaaren mielestä SDP ei ollut kiinnostunut hänen ehdokkuudestaan, minkä lisäksi Tarja Halosella oli hänen sanojensa mukaan ”hirveä hinku” presidentiksi. Seitsemästä ehdokkaasta neljä oli naisia, mikä oli enemmän kuin koskaan aiemmin Suomen presidentinvaalissa.


title: Suomen presidentinvaali 2000

text: Vihreä liitto asetti ensimmäistä kertaa oman ehdokkaan presidentinvaaleissa, Heidi Hautalan.


title: Suomen presidentinvaali 2000

text: Valmistauduttaessa vuoden 2000 presidentinvaaliin tiedettiin, että uusi perustuslaki, joka astui voimaan samanaikaisesti tasavallan presidentin toimikauden alkamisen kanssa, siirsi valtaoikeuksia presidentiltä lähinnä pääministerille ja valtioneuvostolle, mutta osittain myös eduskunnalle. Tästä seurasi, että suomalaisten kärkipoliitikkojen mielenkiinto presidentin tehtävää kohtaan näytti hiipuvan. Esimerkiksi SDP:n puheenjohtaja Paavo Lipponen ei missään vaiheessa osoittanut kiinnostusta vaihtaa pääministerin tehtävää Mäntyniemen isännän paikkaan.


title: Suomen presidentinvaali 2000

text: Naisten nousu presidenttipörssin kärkeen alkoi 1990-luvun alkupuolella silloisen keskustalaisen ministerin Eeva Kuuskosken vahvana kannatuksena. Tämä oli seurausta naisten poliittisesta menestyksestä muualla Euroopassa ja koko maailmassa. Kuuskosken suosio osoittautui pian ohimeneväksi, mutta Elisabeth Rehnin nousu oli jo pitempiaikainen ilmiö. Varsinkin Rehnin menestys vuoden 1994 presidentinvaalissa avasi tietä muidenkin puolueiden näkyville naispoliitikoille. Jo vuosina 1996 ja 1997 tehtyjen mielipidemittausten perusteella ennakoitiin, että vuoden 2000 vaalista tulisi naisten välinen ottelu.


title: Suomen presidentinvaali 2000

text: Martti Ahtisaaren presidenttikauden puolivälistä saakka oli pohdittu, viitsisikö Ahtisaari asettua enää ehdolle presidentinvaaliin vuonna 2000, koska hän oli saanut osakseen kovaa, jopa ilkeää ja usein henkilökohtaisuuksiin menevää kritiikkiä. Ahtisaari viivytti omaa ilmoitustaan pitkään, mutta lopulta vapun alla 1999 hän ilmoitti, ettei hän aio olla mukana SDP:n esivaalissa. Toukokuussa 1999 järjestetyssä esivaalissa Lipposen hallituksen ulkoministeri Tarja Halonen voitti vastaehdokkaansa Pertti Paasion ja Jacob Södermanin 58 prosentin ääniosuudella.


title: Suomen presidentinvaali 2000

text: Puolueista ensimmäisenä lähti liikkeelle Vihreä Liitto, joka nimesi jo keväällä 1998 omaksi ehdokkaakseen EU-parlamentaarikko Heidi Hautalan. Keskustan esivaalissa syyskuussa 1999 puolueen puheenjohtaja Esko Aho voitti edeltäjänsä, EU-parlamentaarikko Paavo Väyrysen kahden kolmasosan ääniosuudella.


title: Suomen presidentinvaali 2000

text: Vaikeinta oman presidenttiehdokkaan löytäminen oli Kokoomukselle. Kun eduskunnan puhemies Riitta Uosukainen oli elokuussa 1999 kieltäytynyt ehdokkuudesta, vahvimmaksi nimeksi nousi valtiovarainministeri Sauli Niinistö. Kuitenkin myös Niinistö ilmoitti syyskuussa, ettei hän lähde tavoittelemaan tasavallan presidentin paikkaa. Tämän jälkeen Kokoomuksen ehdokasta etsittiin myös puolueen ulkopuolelta, ja välillä näytti siltä, että Kokoomus jäisi kokonaan ilman omaa presidenttiehdokasta. Puolueen naiset, etunenässä kansanedustaja Pirjo-Riitta Antvuori, taivuttelivat Uosukaisen harkitsemaan ehdokkuuttaan uudelleen, ja lopulta lokakuussa 1999 Uosukainen suostui ehdolle.


title: Suomen presidentinvaali 2000

text: Vuoden 1994 presidentinvaalin toisella kierroksella Martti Ahtisaaren vastaehdokkaana ollut RKP:n Elisabeth Rehn epäröi pitkään lähtöään uuteen yritykseen. Rehnin kausi YK:n erityistehtävissä päättyi kesällä 1999, ja asiaa loppukesän ajan mietittyään hän suostui RKP:n ehdokkaaksi syyskuun alussa. Eduskuntapuolueista Vasemmistoliitto asettui SDP:n Tarja Halosen taakse ja Kristillinen liitto antoi kannattajilleen vapaat kädet. Suurempien puolueiden varjossa Remonttiryhmä asetti ehdokkaakseen puheenjohtajansa, AKT:n entisen puheenjohtajan Risto Kuisman ja Perussuomalaiset Suomen EU-jäsenyyden vastustajana tunnetun valtiotieteen tohtori Ilkka Hakalehdon.


title: Suomen presidentinvaali 2000

text: Verrattuna vuoden 1994 presidentinvaalin ehdokasasetelmaan kaikki ehdokkaat olivat nyt kokeneita poliitikkoja, ja lisäksi kaikki neljä naisehdokasta olivat olleet uranuurtajia eri aloilla. Elisabeth Rehn oli ollut Suomen ensimmäinen nainen puolustusministerinä (vuosina 1990–1995), Riitta Uosukainen ensimmäinen nainen eduskunnan puhemiehenä (vuodesta 1994), Tarja Halonen ensimmäinen nainen ulkoministerinä (vuodesta 1995) ja Heidi Hautala ensimmäinen nainen eduskuntapuolueen puheenjohtajana (vuosina 1987–1991).


title: Suomen presidentinvaali 2000

text: Presidentinvaalin kärkiehdokkaista Tarja Halonen korosti hyvinvointiyhteiskunnan säilyttämistä ja puolustamista, Esko Aho taas alueellisen eriarvoistumiskehityksen pysäyttämistä ja vastustamista. Myös perheasiat nousivat keskiöön: Ahon rinnalla esiintyi hänen puolisonsa Kirsti Aho, ja myös heidän neljä lastaan olivat esillä. Haloselta tivattiin vaalikamppailun aikana toistuvasti, aikooko hän avioitua elämänkumppaninsa Pentti Arajärven kanssa ja aikooko hän liittyä kirkkoon. Kumpaankaan kysymykseen Halonen ei antanut suoraa vastausta.


title: Suomen presidentinvaali 2000

text: Presidentinvaalin aikaan myös Suomessa nousi kuumaksi puheenaiheeksi Itävallan eristäminen Euroopan unionin päätöksenteosta sen jälkeen, kun äärioikeistolainen Itävallan vapauspuolue (FPÖ) oli päässyt Itävallan hallitukseen. Pääministeri Paavo Lipponen teki päätöksen Suomen liittymisestä Itävallan vastaiseen boikottirintamaan yksin, muita ministereitä, presidentti Martti Ahtisaarta ja eduskunnan ulkoasiainvaliokuntaa kuulematta; tosin Ahtisaari hyväksyi jälkikäteen Lipposen päätöksen. Johtavista presidenttiehdokkaista Esko Aho arvosteli Lipposta hätiköinnistä, Tarja Halonen puolestaan kannatti Lipposta.


title: Suomen presidentinvaali 2000

text:
Suomen presidentinvaalin 16. tammikuuta ja 6. helmikuuta 2000 tulokset
! colspan="2" rowspan="2" style="text-align:left;" | Ehdokas
! rowspan="2" colspan="2" style="text-align:left;" | Puolue
! colspan="2" | 1. kierros
! colspan="2" | 2. kierros
! width="75" | Ääniä
! width="30" | %
! width="75" | Ääniä
! width="30" | %
Lähde: Tilastokeskus


title: Suomen presidentinvaali 2000

text: Halosen kannatus oli suurinta Helsingin (66,3 %) ja Uudenmaan (59,3 %) vaalipiireissä. Kaikkein vahvinta hänen kannatuksensa oli etelän keskisuurissa vanhoissa teollisuuskaupungeissa. Naisten keskuudessa Halosen suosio ylitti kaikki perinteiset puoluerajat: vasemmiston ja vihreiden lisäksi hän sai tukea myös kokoomuksen ja RKP:n naisäänestäjiltä, joiden alkuperäiset ehdokkaat eivät olleet mukana vaalin toisella kierroksella. Halonen oli suosittu myös nuorison, etenkin kaupunkilaisnuorten, ja radikaalien taiteilijoiden joukossa. Näkyviä Halosen tukijoita toisella kierroksella olivat muiden muassa RKP:n peruspalveluministeri Eva Biaudet ja entiset kokoomuslaiset naisministerit Ulla Puolanne, Helena Pesola ja Sirpa Pietikäinen.


title: Suomen presidentinvaali 2000

text: Ahon vahvimmat kannatusalueet olivat maaseudulla, erityisesti Pohjanmaan pienissä kunnissa. Suurimman ääniosuuden hän sai Vaasan (70,0 %), Ahvenanmaan (60,6 %), Oulun (58,9 %) ja Lapin vaalipiireissä (55,8 %). Aho oli myös eläkeläisäänestäjien suosikki. Toisen kierroksen vaalipäivän lähestyessä Ahon taakse ryhmittyivät kokoomuksen ja RKP:n miesäänestäjät, mikä näkyi myös politiikan johtopaikoilla. Kokoomus ja RKP olivat virallisesti ilmoittaneet pysyvänsä puolueettomina vaalin toisella kierroksella, mutta muiden muassa puolustusministeri Jan-Erik Enestam ja sisäministeri Kari Häkämies ilmoittautuivat Ahon tukijoukkoihin. Myös Kristillisen liiton johto tuki Ahoa. Julkisuuden henkilöistä Ahoa kannattivat varsinkin monet urheilijat, esimerkiksi jääkiekkoilija Teemu Selänne, hiihtäjä Mika Myllylä sekä ralliautoilijat Juha Kankkunen ja Tommi Mäkinen.


title: Arabisosialismi

text: Arabisosialismi on etenkin arabimaissa suosiota saavuttanut poliittinen aate. Arabisosialismissa yhtenä keskeisenä piirteenä on panarabialaisuus eli kaikkien arabikansojen yhdistäminen. Suuntaus liittyy myös läheisesti arabinationalismiin.


title: Arabisosialismi

text: Arabisosialismi eroaa monista muista sosialistisista liikkeistä kieltämällä materialismin ja sallimalla uskonnon, mutta kuitenkin painottaen maallista valtaa. Talous- ja sosiaalipolitiikassa arabisosialismi on lähellä eurooppalaista sosialismia. Arabisosialistinen talous myös sallii pienyritystoiminnan (kuten Neuvostoliitto), mutta ei kuitenkaan sitä erityisemmin rohkaise. Maakohtaisesti arabisosialismin päätavoitteena on luoda voimakas valtiokeskeinen, militaristinen ja nationalistinen valtio. Aate on idealistinen ja painottaa kansallisesti vahvaa valtiota sekä irtautumista kolonialismin perinteistä. Arabisosialismia toteutetaan pääasiassa puoluepolitiikan, talouden ja sotilaspolitiikan aloilla.


title: Arabisosialismi

text: Arabisosialismin kulta-aikaa oli 1950-1970-luvuilla. Arabisosialismiin arabimaissa on pääasiassa siirrytty sotilasvallankaappauksella, ulkomaisten omistusten ja pankkien kansallistamisella, sekä Baath-puolueen tuella. Eversti Nasser oli Egyptin ensimmäinen arabisosialistijohtaja, aloittaen arabisosialismin sotilasvallankaappauksella ja Suezin kanavan kansallistamisella.


title: Arabisosialismi

text: 1960-luvulla arabisosialismin tavoite arabikansojen yhdistämisestä tuotti Irakin, Egyptin, Libyan ja Syyrian valtioliiton. Arabisosialismi oli merkittävä aate Lähi-idässä Israelin ja arabimaiden välisten sotien aikana. Näissä maissa ainoastaan enää Syyriassa hallitsee arabisosialismin aatteelliseksi, toteuttavaksi voimaksi perustettu Baath-puolue (Irakin Baath-puolue syrjäytettiin vuoden 2003 sodassa).


title: Arabisosialismi

text: Pääasiassa arabisosialismin on katsottu epäonnistuneen taloudessa. Tämä heijastelee laajemmin suunnitelmatalouden ja markkinatalouden vaiheita 1900-luvulla. Egyptissä täysmittainen arabisosialistisen talouden toteuttaminen tuli tiensä päähän käytännössä 1970-luvulla, Anwar Sadatin aikakautena.


title: Arabisosialismi

text: Tällä hetkellä arabisosialismia kokonaisuutena toteutetaan Libyassa sekä jossain määrin Syyriassa, Baath-puolueen johdolla. Arabisosialismin rippeitä on jäljellä Egyptissä esimerkiksi sotilaspolitiikassa ja taloudessa.


title: Arabisosialismi

text:
Irakin ja Syyrian arabisosialistisen Baath-puolueen ideologeja ja toimijoita:
Ideologeja, joilta Baath-puolue omaksui ideologiansa:


title: Arabisosialismi

text: Nasseriitteja:


title: Arabisosialismi

text: Algerian sosialisteja:


title: Arabisosialismi

text: Marokon sosialisteja:


title: Arabisosialismi

text: Palestiinan sosialisteja:


title: Arabisosialismi

text: Libanonin sosialisteja:


title: Managua

text: Managua on Nicaraguan pääkaupunki. Vuoden 2005 väestönlaskennassa kaupungissa oli 908 892 asukasta. Arvio vuodelle 2012 on yli miljoona asukasta. Suurkaupunkialueineen se on yksi Keski-Amerikan suurimmista kaupungeista.


title: Managua

text: Kaupunki sijaitsee laaksossa, joka ulottuu Managuajärven etelärannalta etelään Sierras de Managuan vuoristoon. Järvenranta on 50 metriä merenpinnan yläpuolella, ja kaupunki nousee siitä vuoren rinteelle yli 700 metrin korkeuteen.


title: Managua

text: Managua sijaitsee seismologisessa murrosvyöhykkeessä, joten siellä arvioidaan tapahtuvan maanjäristyksiä noin 50 vuoden välein.


title: Managua

text: Managuassa on troppinen ilmasto, lämpötilat ympäri vuoden päivisin 30 asteen vaiheilla, yöllä 20 asteessa. Sadekausi jatkuu toukokuusta lokakuuhun.


title: Managua

text: Managua on vehreä kaupunki: puita ja muita istutuksia on bulevardeilla, liikenneympyröissä ja puistoissa kaikkialla kaupungissa.


title: Managua

text: Managua-järven rannalta on löytynyt jälkiä esihistoriallisesta asutuksesta. Eurooppalaisten saapuessa paikalla oli kalastajakylä, johon perustettiin vuonna 1819 kaupunki nimeltä Leal Villa de Santiago de Managua.


title: Managua

text: Managuasta tehtiin valtion pääkaupunki vuonna 1855 kompromissiksi pääkaupunkiasemasta kilpailleiden Leónin ja Granadan välillä.


title: Managua

text: 31. maaliskuuta 1931 Managuassa tapahtui tuhoisa maanjäristys. 23. joulukuuta 1972 tapahtui jälleen tuhoisa maanjäristys. Se vei jopa yli 10 000 ihmisen hengen.


title: Managua

text: Managuan maanjäristys on esimerkki siitä, miten herkästi yhteiskunnan toimivuus kärsii maanjäristyksen osuessa kohdalle. Managuaa 24. joulukuuta 1972 ravistellut maanjäristys jätti yli 300 000 ihmistä kodittomaksi ja vammautti 20 000. Kaupat, teollisuusrakennukset, sairaalat, koulut ja vankila tuhoutuivat. Taloudelliset menetykset olivat miljardeja dollareita. Kauppojen ja irtaimiston ryöstely alkoi vain muutamia tunteja järistyksen jälkeen. Pahoja tappioita kärsinyt poliisi oli voimaton estämään ryöstöjä, ja 38 tuntia järistysten jälkeen alueelle jouduttiin julistamaan sotatilalaki. Palomiehet joutuivat sammuttamaan jälkilevottomuuksissa sytytettyjä tulipaloja, vaikka osa palomiehistä oli kuollut, paloasema palanut ja enin osa sammutuskalustosta ja radiopuhelimista oli tuhoutunut. Liikenne puuroutui täydelliseksi kaaokseksi, kun tuhannet kotinsa menettäneet ihmiset yrittivät paeta kaupungista.


title: Managua

text: Augusto C. Sandinon kansainvälinen lentoasema on Nicaraguan suurin ja ainoa kansainvälinen lentoasema. Sen kautta kulkee vuosittain yli miljoona matkustajaa.


title: Managua

text: Nicaraguassa ei ole toimivaa raideliikennettä. Managua sijaitsee valtateiden varrella, ja kaupungin sisäistä liikennettä palvelevat bussilinjat. Monorailia on suunniteltu.


title: John Cusack

text: John Paul Cusack (s. 28. kesäkuuta 1966 Evanston, Illinois, Yhdysvallat) on yhdysvaltalainen näyttelijä. Hän tulee näyttelijäperheestä; hänen isänsä Dick Cusack oli näyttelijä ja myös hänen sisaruksensa Ann, Bill, Joan ja Susie ovat näyttelijöitä.


title: John Cusack

text: John aloitti uransa lapsinäyttelijänä. Hän osallistui Pivenin teatterityöpajan (Piven Theatre Workshop) toimintaan ja kahteentoista ikävuoteen mennessä hän oli esiintynyt useissa mainoksissa ja muutamissa teatteriesityksissä. Hänen ensimmäinen elokuvaroolinsa oli elokuvassa "Elämä yllättää" (1983). Vuonna 1988 Cusack perusti teatteriryhmän New Crime Jeremy Pivenin kanssa ja myöhemmin samannimisen elokuvatuotantoyhtiön, New Crime Productions.


title: John Cusack

text: Esiinnyttyään uransa alussa teini-ikäisille suunnatuissa elokuvissa, Cusack siirtyi 1980- ja 1990-lukujen vaihteessa vakavampiin rooleihin, esimerkkinä pääosarooli Stephen Frearsin ohjaamassa neo-noir-elokuvassa "Huijarit" (1990). Cusack on esittänyt usein antisankareita. Hän on myös esiintynyt usein samoissa elokuvissa sisarensa Joanin ja pitkäaikaisen ystävänsä Jeremy Pivenin, jonka vanhemmat perustivat Pivenin teatterityöpajan, kanssa.


title: John Cusack

text: Näyttelemisen lisäksi Cusack on toiminut myös elokuvatuottajana ja käsikirjoittajana.


title: Jerobeam I

text: Jerobeam oli Raamatun mukaan Israelin kuningaskunnan ensimmäinen kuningas. Hänen historiallisuudestaan ei ole todisteita Raamatun lisäksi. Jos hän on oikeasti elänyt, hän on luultavasti hallinnut suurin piirtein vuosina 931–910 eaa. Häntä seurasi hänen poikansa Nabad.


title: Jerobeam I

text: Raamatun mukaan Salomo hallitsi yhtenäistä Israelia (Israelin kuningaskunta ja Juudea), mutta Salomon syntien takia Jumala antoi valtakunnan hajota. Salomon poika Rehabeam jatkoi Salomon langettamaa työveroa Israelin pohjoisille heimoille, jolloin nämä kapinoivat ja nostivat omaksi kuninkaakseen Salomon hovissa palvelleen Jerobeamin. (Nimet Jerobeam ja Rehabeam ovat samaa juurta ja tarkoittavat, että kansan pitäisi tulla suurilukuiseksi ja levitä laajalle.)


title: Jerobeam I

text: Jerobeam valitsi pääkaupungikseen Sikemin. Tehdäkseen eroa Juudeaan hän rakensin Juudean pääkaupungin, Jerusalemin, temppelille kilpailijoita Beteliin ja Daniin. Hän asetti papeiksi myös miehiä, jotka eivät olleet leeviläisiä. Näiden uskonnollisten syntien takia Jerobeamin suku katkesi. Jerobeamin lopulta suorittaessa uhriseremoniaa hänen "kätensä kuivettui". Sen jälkeen hän pyysi Jumalan miestä lepyttämään ja rukoilemaan Herraa, Jumalaansa ja tämä teki niin, minkä johdosta käsi palautui jälleen toimintakykyiseksi, mutta Jerobeam ei muuttanut tapojaan. Tätä on tulkittu polion aiheuttamaksi halvaukseksi.


title: Jerobeam I

text: Jerobeamin tarina kerrotaan Ensimmäisessä kuninkaiden kirjassa, luvuissa 11–14.


title: Antonio de Cabezón

text: Antonio de Cabezón (1510 – 26. maaliskuuta 1566) oli espanjalainen säveltäjä ja urkuri. Hän oli lapsuudestaan asti sokea. Häneltä on säilynyt melko paljon musiikkia. Cabezón tunnetaan parhaiten säveltämiensä tientojen ansiosta. Cabezónin teokset kuuluvat varhaisimpien urkusoololle sävellettyjen joukkoon. Hän toimi kamarimuusikkona ja urkurina Kaarle V ja Filip II hovissa.


title: Basic english

text: Basic english on Charles Kay Ogdenin kehittämä englantiin perustuva keinotekoinen kieli. Hän kuvasi sen kirjassaan "Basic English: A General Introduction with Rules and Grammar" (1930). Basic englishissä on huomattavasti pienempi sanasto kuin perinteisessä englannissa; ainoastaan 850 sanaa. Siinä myös kielioppia on hiukan yksinkertaistettu. Kieli on suunnattu erityisesti henkilöille, jotka puhuvat äidinkielenään jotakin muuta kieltä kuin englantia.


title: Basic english

text: Basic englishin käyttöä kansainvälisenä kielenä tukivat aikanaan muun muassa Winston Churchill ja Franklin Roosevelt.


title: Ewan McGregor

text: Ewan Gordon McGregor (s. 31. maaliskuuta 1971 Crieff, Perthshire) on skotlantilainen näyttelijä.


title: Ewan McGregor

text: McGregor opiskeli näyttelemistä Kirkcaldy College of Technologyssa ja Guildhall School of Music and Dramassa, josta hän valmistui vuonna 1992. Opintojensa jälkeen hän esiintyi kahdessa vuonna 1993 ensiesitetyssä television minisarjassa, Dennis Potterin kirjoittamassa kuusiosaisessa, Suezin kriisin aikaan sijoittuvassa musikaalikomediassa "Lipstick on Your Collar", jota esitti Channel 4, ja Stendhalin romaaniin "Le Rouge et le Noir" perustuvassa neliosaisessa, 1800-luvun Ranskaan sijoittuvassa draamasarjassa "Scarlet and Black", jota esitti BBC Two. Ensimmäisen elokuvaroolinsa hän teki Bill Forsythin ohjaamassa draamakomediassa "Ollaan ihmisiksi", jonka pääroolia esitti Robin Williams.


title: Ewan McGregor

text: Vuonna 1994 McGregor esiintyi Danny Boylen ohjaamassa elokuvassa "Shallow Grave – murhaleikki" ja vuonna 1996 hän teki kansainvälisen läpimurtonsa esitettyään heroiiniriippuvaista Mark Rentonia saman ohjaajan elokuvassa "Trainspotting". McGregorin ja Boylen yhteistyö jatkui vielä elokuvassa "Epätavallista elämää" vuonna 1997. Hänet palkittiin kaikista kolmesta Boylen kanssa tekemästään elokuvasta Empire-lehden jakamalla parhaan brittiläisen miesnäyttelijän palkinnolla, minkä lisäksi BAFTA-järjestön Skotlannin osasto palkitsi hänet parhaan miespääosan palkinnolla suorituksestaan "Trainspottingissa". Myöhemmin Empire-lehti on palkinnut hänet parhaana brittiläisenä miesnäyttelijänä myös suorituksestaan elokuvamusikaalissa "Moulin Rouge!", minkä lisäksi hän on saanut lehden ikonipalkinnon (Empire Icon Award) vuonna 2008, ja Skotlannin BAFTA parhaasta skotlantilaisen elokuvan miespääosasta suorituksestaan elokuvassa "Nuori Adam".


title: Ewan McGregor

text: Ewan McGregorin ehkä merkittävimmät esiintymiset olivat Star Wars -elokuvasarjan kolmessa ensiosassa. McGregor näytteli nuorta Obi-Wan Kenobia elokuvissa Pimeä uhka (1999), Kloonien hyökkäys (2002) sekä Sithin kosto (2005).


title: Ewan McGregor

text: McGregor sai Baz Luhrmannin ohjaamasta "Moulin Rouge!" -elokuvasta, jossa esitti nuorta runoilijaa Christiania, myös muun muassa European Film Awardin ja Golden Satellite Awardin. Lisäksi hän oli ehdolla muun muassa Golden Globe -palkinnon saajaksi. Eniten lipputuloja elokuvista, joissa McGregor on esiintynyt, ovat tuottaneet vuosien 1999, 2002 ja 2005 "Tähtien sota" -elokuvat, joissa hän esittää Obi-Wan Kenobia. Edellä mainittujen lisäksi hänen menestyneitä elokuviaan ovat muun muassa Ron Howardin ohjaama "Enkelit ja demonit" vuodelta 2009 ja Roman Polańskin ohjaama "The Ghost Writer" vuodelta 2010, josta hänet palkittiin Euroopan elokuva-akatemian European Film Awardilla sarjassa paras miespääosa.


title: Ewan McGregor

text: McGregor on näytellyt elokuvien ja televisiosarjojen lisäksi myös teatterissa. Hän on esiintynyt muun muassa Lontoon West Endillä esitetyssä näytelmässä "Little Malcolm and His Struggle Against The Eunuchs" vuonna 1999 ja musikaalissa "Guys and Dolls" vuonna 2005. Hän sai suorituksestaan "Guys and Dollsissa" Laurence Olivier -palkintoehdokkuuden sarjassa paras miespääosa musikaalissa.


title: Ewan McGregor

text: McGregor on nuoruudestaan lähtien ollut innokas moottoripyöräilijä. Vuonna 2004 hän kiersi moottoripyörällä maapallon ympäri ystävänsä Charley Boormanin ja kuvaaja Claudio von Plantan kanssa. Matka alkoi Lontoosta ja reitti kulki Itä-Euroopan kautta Venäjälle, Kazakstaniin, Mongoliaan, Kanadaan ja Yhdysvaltoihin. McGregor kirjoitti matkastaan kirjan "Long Way Round", ja matkasta on tehty myös televisiosarja "Tien päällä Ewan McGregor".


title: Ewan McGregor

text: Vuonna 2007 McGregor teki saman ryhmän kanssa moottoripyörämatkan Pohjois-Skotlannin John o' Groatsista Etelä-Afrikan Kapkaupunkiin. Aiemman matkan tapaan siitä kirjoitettiin kirja, nimeltään "Long Way Down" ja tehtiin televisiosarja.


title: Ewan McGregor

text: McGregor on myös aktiivinen Unicefin toiminnan puolestapuhuja, ja hän on vieraillut hyvän tahdon lähettiläänä useissa Unicefin avustuskohteissa muun muassa kehitysmaissa.


title: Ewan McGregor

text: McGregor on ollut vuodesta 1996 lähtien naimisissa ranskalaisen Eve Mavrakisin kanssa. Heillä on neljä tytärtä: vuonna 1996 syntynyt Clara Mathilde, vuonna 2001 syntynyt Esther Rose, keväällä 2006 Mongoliasta nelivuotiaana adoptoitu Jamiyan sekä nuorimmainen tytär Anouk, joka on syntynyt vuonna 2011. He ovat hakeneet tammikuussa 2018 avioeroa muutettuaan erilleen jo toukokuussa 2017. McGregor seurustelee lehtitietojen mukaan näyttelijä Mary Elizabeth Winsteadin kanssa. Suhde häneen johti edellä mainittuun avioeroon.


title: Chūgoku

text: Chūgoku (, "keskimaan seutu") on alue Japanissa. Se käsittää maan pääsaaren Honshūn läntisimmän osan ja koostuu Hiroshiman, Okayaman, Shimanen, Tottorin ja Yamaguchin prefektuureista. Pohjoisessa Chūgoku rajoittuu Japaninmereen ja etelässä Seton sisämereen, jonka toisella rannalla on Shikokun saari. Chūgokun lounaispuolella sijaitsee Kyūshūn saari ja itäpuolella Kansain alue.


title: Chūgoku

text: Chūgoku voidaan jakaa kahteen ala-alueeseen. Seton sisämereen rajoittuva San'yō on näistä teollistuneempi ja koostuu Hiroshiman, Okayaman ja Yamaguchin prefektuureista. Japaninmeren puoleinen San'in käsittää Shimanen ja Tottorin prefektuurit, on taloudellisesti takapajuisempi ja kärsii väestökadosta. Liikenneyhteydet alueiden välillä ovat vuoristoisuuden takia huonot. San'yō Shinkansen liittää eteläisen Chūgokun tehokkaasti muuhun Japaniin.


title: Chūgoku

text: Chūgoku tarkoittaa "keskimaata" ja kirjoitetaan samalla tavalla kuin Kiinan japaninkielinen nimi. Tämän vuoksi alueesta käytetään väärinkäsitysten välttämiseksi myös nimeä San'in–san'yōn alue ().


title: Jeremy Piven

text: Jeremy Samuel Piven (s. 26. heinäkuuta 1965 New York, New York) on yhdysvaltalainen näyttelijä.


title: Jeremy Piven

text: Piven syntyi New Yorkissa, mutta varttui Illinois’n Evanstonissa. Hän valmistui Evanston Township High Schoolista, minkä jälkeen hän opiskeli Draken yliopistossa Iowassa ja New Yorkin yliopiston Tisch School of the Artsissa. Hänen vanhempansa, Byrne ja Joyce Piven, perustivat Evanstonissa toimivan Piven Theatre Workshopin, jonka kasvatteja ovat hänen itsensä lisäksi muun muassa näyttelijät John Cusack, Aidan Quinn ja Kate Walsh.


title: Jeremy Piven

text: Piven perusti vuonna 1988 lapsuudenystävänsä John Cusackin kanssa New Criminals -teatteriryhmän ja myöhemmin New Crime Productions -tuotantoyhtiön, joka on tuottanut muun muassa elokuvat "Grosse Pointe Blank – Palkkamurhaaja pikkukaupungista" ja "High Fidelity". Hän on myös näytellyt useissa samoissa elokuvissa yhdessä Cusackin kanssa.


title: Jeremy Piven

text: Piven on esiintynyt elokuvaurallaan pääasiassa sivuosarooleissa. Elokuvien lisäksi hän on näytellyt myös useissa televisiosarjoissa ja teatterinäytelmissä. Vuosina 2004–2011 hän esitti Ari Goldia HBO:n sarjassa "Entourage" ja oli roolistaan neljästi ehdolla Emmy-palkinnon sekä kuudesti Golden Globen saajaksi. Hänet on palkittu Emmyllä kolmesti, vuosina 2006, 2007 ja 2008 (sarjassa paras miessivuosa komediasarjassa), ja Golden Globella kerran, vuonna 2008 (sarjassa paras miessivuosa televisiosarjassa, minisarjassa tai televisioelokuvassa). 1990-luvun lopulla Piven näytteli pääroolia ABC:n lyhytikäiseksi jääneessä sarjassa "Cupid" (vuosina 1998–1999) ja esitti sivuosaroolia, Spence Kovakia, tilannekomedian "Ellen" kolmella viimeisellä kaudella (vuosina 1995–1998).


title: Jeremy Piven

text: Vuosina 2013–2016 Harry Selfridgeä ITV:n draamasarjassa "Mr Selfridge".


title: Narmer

text: Narmer oli Ylä-Egyptin kuningas n. 3100 eaa. Hänen sanotaan yhdistäneen Ylä- ja Ala-Egyptin yhdeksi kokonaiseksi valtakunnaksi ja siten perustaneen muinaisen Egyptin valtion ja sen ensimmäisen dynastian.


title: Narmer

text: Kaksi merkittävintä Narmeriin liittyvää arkeologista löytöä ovat Ala-Egyptin valloitusta esittävä Narmerin paletti sekä Narmerin heb sed -juhlaa esittävä kivinen nuijanpää. Narmerin arvellaan avioituneen Ala-Egyptin kuninkaan tyttären Nithotepin kanssa.


title: Narmer

text: Joidenkin egyptologien mukaan Narmer oli sama henkilö kuin Menes (Min), jonka Herodotos ja Manetho mainitsivat Egyptin yhdistäjänä. Toisten mukaan hänen seuraajansa Aha (Horus Aha) oli näiden paljon myöhempien historioitsijoiden mainitsema Menes.


title: Narmer

text: Ranskalainen koptologi Émile Amélianeau ja hänen jälkeensä brittiläinen William Flinders Petrie kaivoivat vuosina 1895–1900 Abydoksen suuren hauta-alueeseen kuuluvaa Umm el Qa'abia, josta löytyi useita 1. dynastian kuningashautoja. Näiden joukossa oli kammioista B17 ja B18 koostuva hauta, jonka on tulkittu kuuluneen Narmerille. Haudasta löytyi Narmerin Horus-nimellä merkittyjä sinettejä.


title: Etelä-Venäjän armeija

text: Etelä-Venäjän armeija oli yksi Venäjän valkoisista armeijoista, jotka edustivat Venäjän väliaikaista hallitusta ja taistelivat bolševikkeja, Ukrainan itsenäisyysliikettä ja saksalaisia vastaan.


title: Etelä-Venäjän armeija

text: Etelä-Venäjän armeija epäonnistui hyökkäyksessään Moskovaan vuonna 1919, minkä jälkeen sen vaikutus Venäjän sisällissotaan jäi marginaaliseksi. Sillä oli kuitenkin merkitystä Ukrainan tilanteeseen lähinnä Harkovan bolševikkihallinnon vastustajana, mikä toisaalta helpotti Ukrainan kansantasavallan asemaa bolševikkeja vastaan, mutta toisaalta esti sitä laajentamasta valtaansa Itä-Ukrainaan.


title: Etelä-Venäjän armeija

text: Etelä-Venäjän armeijaa komensivat Anton Denikin ja hänen seuraajansa Pjotr Wrangel. Armeijan rippeet jouduttiin lopulta evakuoimaan Krimiltä Konstantinopoliin marraskuussa 1920.


title: Etelä-Venäjän armeija

text: Muita vastaavanlaisia armeijoita olivat Neuvosto-Venäjän interventioon liittyen amiraali Aleksandr Koltšakin johtama Siperian armeija, jonka tarkoituksena oli kukistaa neuvostovalta hyökkäämällä Kaukoidästä Siperian kautta Moskovaan. Kenraali Nikolai Judenitšin komentama luoteisarmeija puolestaan pyrki Pietarin neuvostovallan kukistamiseen. Luoteisarmeija toimi lähinnä Suomenlahden eteläpuolelta Baltiasta.


title: Etelä-Venäjän armeija

text: Kenraali C. G. E. Mannerheim, joka oli Nikolai Judenitšin aseveli Venäjän keisarillisen armeijan ajalta, pyrki vuonna 1919 saamaan Suomen presidentti Ståhlbergin liittymään Judenitšin Pietarin vastaiseen operaatioon. Mannerheimin ajatus oli, että Judenitš-yhteistyön avulla Venäjän valkoinen hallinto tunnustaisi Suomen itsenäisyyden, jolloin Suomen Entente-mielinen suuntaus vahvistuisi Saksan hävittyä ensimmäisen maailmansodan. Lenin kirjoitti tuolloin päiväkirjoihinsa arvelevansa Pietarin kaatuvan, mikäli kenraali Mannerheim hyökkää Kannaksen suunnasta. Ståhlberg ei kuitenkaan suostunut ehdotukseen ja Lenin säilytti asemansa.


title: Maa-artisokka

text: Maa-artisokka ("Helianthus tuberosus"), jota kutsutaan toisinaan myös mukula-artisokaksi, on Perusta kotoisin oleva alun perin intiaanien viljelykasvi.


title: Maa-artisokka

text: Maa-artisokka muodostaa syötäviä maanalaisia mukuloita, joista sitä myös kasvatetaan samaan tapaan kuin perunaa. Mukulat sisältävät runsaasti inuliinia, joka sopii diabeetikolle erinomaisesti, sekä jonkin verran hedelmäsokeria. Kasvilla on 1,5–2,5 metriä korkea varsi ja keltaiset, auringonkukkia muistuttavat kymmensenttiset kukat.


title: Maa-artisokka

text: Maa-artisokat istutetaan multavaan maahan harvakseltaan, puolen metrin päähän toisistaan. Kasvukausi on pitkä. Mukulat ovat valmiita nostettaviksi kukkien lakastumisen jälkeen, mutta sen jälkeen ne voi nostaa koska tahansa, vaikka vasta seuraavana keväänä.


title: Maa-artisokka

text: Maa-artisokkaa ei tunnettu Euroopassa vielä keskiajalla. Se kulkeutui Amerikan mantereelta vuonna 1613 Ranskaan ja sieltä edelleen Englantiin vuonna 1616. Alkuun kasvia pidettiin arvossa, ja sitä käytettiin runsaasti varsinkin makeissa ruoissa. Melko nopeasti se levisi Suomeenkin, ainakin Turkuun, jossa sitä Tillandzin kasviluettelon mukaan viljeltiin jo 1600-luvulla. Perunan yleistymisen myötä maa-artisokan viljely Euroopassa on vähentynyt huomattavasti.


title: Maa-artisokka

text: Maa-artisokka saattaa aiheuttaa siihen tottumattomalle ilmavaivoja, jotka kuitenkin hellittävät, kun käyttöä jatketaan. Vuonna 1621 John Goodyer kirjoittikin: ”Miten tahansa sen valmistaakin, niin tuloksena on saastainen paha ilma, joka kiertää vatsassa aiheuttaen kipua ja tuskaa. Siksi se onkin soveliaampi sian ruuaksi kuin ihmisravinnoksi.” Ilmavaivoja aiheuttaa kasvin sisältämä inuliini, jota ihmisen ruuansulatus ei kykene hajottamaan. Paksusuolessa inuliini alkaa sitten käydä ja aiheuttaa runsasta, joskin vaaratonta, kaasun muodostusta.


title: Maa-artisokka

text: Nimestään huolimatta maa-artisokka ei ole läheistä sukua latva-artisokalle vaan kuuluu auringonkukkien sukuun. Maa-artisokan englanninkielinen nimi "Jerusalem artichoke" on harhaanjohtava ja on ilmeisesti peräisin auringonkukan italiankielisestä nimestä "girasole", joka englanniksi kuulostaa lähes samalta kuin Jerusalem.


title: Jim Caviezel

text: James Patrick ”Jim” Caviezel Jr. (s. 26. syyskuuta 1968 Mount Vernon, Washington) on yhdysvaltalainen näyttelijä.


title: Jim Caviezel

text: Caviezel teki ensimmäisen elokuvaroolinsa vuonna 1991 elokuvassa "Matkalla Idahoon", jossa hän esitti lentokenttävirkailijaa pienessä sivuosaroolissa. Vuonna 1998 hän teki ensimmäisen pääosaroolinsa esitettyään sotamies Wittiä Terrence Malickin ohjauksessa "Veteen piirretty viiva". Caviezelin uran tunnetuin roolityö on Jeesuksen rooli Mel Gibsonin ohjaamassa, kohua herättäneessä elokuvassa "The Passion of the Christ", joka ilmestyi vuonna 2004. Elokuva oli tuon vuoden menestyneimpiä ja on tuottanut maailmanlaajuisesti yli 600 miljoonaa dollaria.


title: Jim Caviezel

text: Caviezel on näytellyt elokuvien lisäksi myös televisiossa. Vuonna 2009 hän esitti pääroolia AMC:n minisarjassa "Prisoner" ja vuodesta 2011 hän on esittänyt niin ikään pääroolia, entistä CIA-agenttia John Reeseä, CBS:n rikosdraamassa "Kohde".


title: Jim Caviezel

text: Caviezel on uskonnoltaan katolilainen. Hän on ollut vuodesta 1996 naimisissa Kerri Browittin kanssa ja he ovat adoptoineet kaksi Kiinassa syntynyttä lasta.


Tähtien sota: Episodi II – Kloonien hyökkäys () on vuonna 2002 ensi-iltansa saanut yhdysvaltalainen eeppinen avaruusoopperaelokuva, jonka on ohjannut ja käsikirjoittanut George Lucas. Se on "Tähtien sota" -elokuvasarjan esiosatrilogian toinen osa ja julkaisujärjestyksessään elokuvasarjan viides osa. Elokuvan pääosissa esiintyvät Ewan McGregor, Natalie Portman, Hayden Christensen, Ian McDiarmid, Samuel L. Jackson, Christopher Lee, Anthony Daniels, Kenny Baker ja Frank Oz.


title: Tähtien sota: Episodi II – Kloonien hyökkäys

text: "Klooninen hyökkäys" sijoittuu sijoittuu tapahtumiltaan 10 vuoden jälkeen "" tapahtumista. Galaksi on ajautumassa sotaan, kun tuhannet aurinkokunnat pyrkivät entisen jediritarin, kreivi Dookun, huokuttelemina eroamaan Tasavallasta. Naboon senaattori Padmé Amidalan jouduttua salamurhayrityksen uhriksi, Anakin Skywalker jää suojelemaan häntä ja Obi-Wan Kenobi lähtee selvittämään salamurhaajan mysteeriä. Lopulta Anakin, Padmé ja Obi-Wan päätyvät todistamaan Kloonisotien alkua.


text: Elokuva sai ensi-iltansa oli 16. toukokuuta 2002. Eräät kriitikot pitivät sitä parempana kuin "Pimeää uhkaa", kun taas toiset pitivät sitä elokuvasarjan huonoimpana elokuvana. Elokuva tuotti maailmanlaajuisesti yli 649 miljoonaa dollaria. Esiosatrilogian kolmas ja viimeinen elokuva "" sai ensi-iltansa vuonna 2005.


text: Kymmenen vuotta Kauppaliiton toteuttaman Naboon saarron jälkeen, Galaktista tasavaltaa uhkaavat Yhdistyneiden aurinkokuntien konfederaatioksi kutsuttu separatistijärjestö, jota johtaa entinen jedimestari kreivi Dooku. Senaattori Padmé Amidala saapuu Coruscantille äänestämään armeijan luomisesta tasavallalle auttamaan jedejä taistelussa tätä uhkaa vastaan. Padmé yritetään salamurhata, joten jediritari Obi-Wan Kenobi ja tämän oppilas Anakin Skywalker lähetetään suojelemaan häntä. Jedit estävät toisen salamurhayrityksen ja saavat kiinni sitä yrittäneen muodonmuuttajan Zam Wesselin. Mutta salamurhan tilannut toiminut palkkionmetsästäjä tappaa Wesselin, ja Obi-Wan lähetetään selvittämään palkkionmetsästäjän henkilöllisyys. Anakin saattaa Padmén takaisin Naboohon, missä he alkavat rakastua toisiinsa.


text: Obi-Wan seuraa johtolankoja kaukaiselle meriplaneetalle nimeltä Kamino, missä hän saa tietää tuotettavan tasavallalle kloonisotilaita palkkionmetsästäjä Jango Fettin DNA:sta. Obi-Wan päättelee Jangon olevan Padmén salamurhan tilaaja ja seuraa häntä ja tämän adoptiopoikana kasvatettua kloonia Bobaa aavikkoplaneetta Geonosikselle näiden alukseen, "Slave I:een", asennetun jäljittimen avulla. Sillä välin Anakin näkee näkyjä äidistään Shmistä kärsimässä ja lähtee Padmén kanssa Tatooinelle pelastamaan tämän. Siellä he tapaavat Anakinin velipuolen Owen Larsin, jonka isä Cliegg Lars on Shmin aviomies. Cliegg kertoo Shimin joutuneen Tuskenin ratsastajien käsiin. Anakin löytää näiden kylän, mutta hänen äitinsä kuolee haavoihinsa. Anakin tappaa raivoissaan kaikki kylän asukkaat ja palaa Larsien luokse äitinsä ruumis mukanaan. Paljastettuaan tekonsa Padmélle Anakin päättää haluavansa estää ketään enää kuolemasta.


text: Geonosiksella Obi-Wan saa tietää kreivi Dookun järjestäneen Padmén salamurhayrityksen ja luoneen Kauppaliiton entisen varakuningas Nute Gunrayn kanssa uuden taisteludroidien armeijan. Yrittäessään kertoa tästä Anakinille ja jedineuvostolle Obi-Wan joutuu vangiksi. Klooniarmeijasta tietävä ylikansleri Sheev Palpatine ehdottaa näiden lähettämistä taisteluun jedien ohella. Anakin ja Padmé saapuvat Geonosikselle pelastamaan Obi-Wania, mutta joutuvat itsekin vangeiksi. Heidät tuomitaan hirviöiden tapettaviksi. Hirviöt kuitenkin tapetaan ja pataljoona jedejä sekä kloonisotilaita saapuu paikalle Mace Windun ja Yodan johtamina. Kloonien ja droidien taistellessa, Obi-Wan ja Anakin kohtaavat Dookun valosapelitaistelussa. Dooku haavoittaa Obi-Wania ja katkaisee Anakinin toisen käsivarren, mutta sitten Yoda kohtaa hänet. Yodan osoittautuessa liian voimakkaaksi vastustajaksi Dooku päättää paeta. Saapuessaan Coruscantille hän tuo uuden superaseen piirustukset sith-mestarille, Darth Sidioukselle, joka toteaa suunnitelmien edenneen juuri kuten pitikin. Jedit tunnustavat kloonisotien alkaneen, kun taas Anakinille asennetaan mekaaninen käsi ja hän menee salaa naimisiin Padmén kanssa C-3PO:n ja R2-D2:n ollessa todistajina.


text: George Lucas valitsi Hayden Christensenin tuhansien ehdokkaiden joukosta, joihin kuului myös Leonardo DiCaprio. "Kloonien hyökkäys" oli ensimmäinen "Tähtien sota" -elokuva, jossa Yoda oli toteutettu tietokoneanimaatiolla. Yodan ääninäyttelijä, Frank Oz, oli yhä sama kuin "Imperiumin vastaiskussa". Kloonisotilaat tehtiin myös tietokoneanimaatioina, ja niiden ääninäyttelijä oli Jango Fettin näyttelijä Temuera Morrison.


text: "Kloonien hyökkäykseen" pohjautuu kaksi videopeliä, "Star Wars: Jedi Starfighter" ja "Star Wars Episode II: Attack of the Clones". R. A. Salvatore kirjoitti elokuvaan perustuvan kirjan, "Kloonien hyökkäys". Elokuvan musiikin on säveltänyt John Williams, ja sitä on julkaistu CD-levyllä. Suurin osa elokuvan musiikista on otettu "Pimeästä uhasta".


text: Star Wars Celebration VI -tilaisuudessa kerrottiin, että "Kloonien hyökkäys" julkaistaan 3D:nä teattereissa 20. lokakuuta 2013. 3D-levitys kuitenkin hyllytettiin toistaiseksi Disneyn ostettua "Star Warsin", jotta tulevaan "" voitaisiin paneutua paremmin. Vuonna 2013 Star Wars Celebration Europe II -tapahtumassa näytettiin "Episodi II" valkokankaalta 3D:nä.


title: Teal’c

text: Teal'c ([]) on kuvitteellinen henkilö televisiosarjassa "Tähtiportti". Häntä näyttelee Christopher Judge.


title: Teal’c

text: Teal'c on "jaffa", joka toimii kriittisenä osana goa'uldien vastaista toimintaa Maassa. Hänen palvellessaan järjestelmäherra Apophista tämän oikeana kätenä sarjan ensimmäisessä jaksossa eversti Jack O'Neill sai suostuteltua hänet pettämään Apophiksen. Teal'c surmasi jaffatoverinsa ja TP-1:n avulla vapautti vankeina olleet ihmiset.


title: Teal’c

text: Teal'cin isä palveli aikoinaan järjestelmäherra Cronuksen oikeana kätenä, mutta koska hän vetäytyi taistelusta joka oli mahdoton voittaa, Cronus teloitti hänet henkilökohtaisesti. Tämä toimenpide oli erittäin kivulias: Cronus työnsi kätensä Teal'cin isän prim'taan (goa'uld-symbiootin kantopussi, jollainen kaikilla jaffoilla on) ja rusensi goa'uld-symbiootin. Symbiootin ja Teal'cin isän veret pääsivät tällöin sekoittumaan ja Teal'cin isä kuoli myrkytykseen. Teal'c pakeni äitinsä kanssa Apophiksen valta-alueelle ja liittyi Apophiksen armeijaan. Silloisen Apophiksen oikean käden, jaffamestari Bra'tacin komennossa hän oppi sotilaalle välttämättömiä taitoja ja nousi jaffojen arvoasteikossa.


title: Teal’c

text: Teal'c menetti goa'uld-symbioottinsa ja käyttää lääkettä nimeltä tretoniini pitämään immuniteettijärjestelmänsä kunnossa.


title: Teal’c

text: Alun perin Teal'c käytti perinteistä jaffojen sauva-asetta ja zat'ni'kateliä, mutta hänet näkee kuitenkin useimmiten kantamassa P-90:ä. Muutamassa jaksossa Teal'cin on nähty kantavan myös liiturin sauva-asetta.


title: Teal’c

text: Myöhemmin Teal'c on johtanut jaffakapinalliset voittoon goa'uldeista Dakara-planeetalla.


title: Teal’c

text: Hän on jäsenenä jaffojen korkeimmassa neuvostossa sekä liberaalisen puolueen johdossa, joka tukee tau'ri-pohjaista edustuksellista demokratiaa uuteen vapaaseen jaffavaltioon sekä vastustaa Gerakin johtamaa konservatiivista puoluetta.


title: Teal’c

text: Jaffojen kielellä "Teal'c" tarkoittaa "voimaa". Neljännen tuotantokauden jaksossa "The Light" Teal'c paljasti olevansa 101-vuotias. Toisaalta kymmenennen tuotantokauden jaksossa "Unending" Teal'c myöntää olevansa 130-vuotias.


title: Teal’c

text: Teal'c on useasti todistanut lojaaliutensa Maata kohtaan pelastamalla SGC:n jäseniä sekä toimittamalla kriittistä informaatiota goa'uld-järjestelmäherroista ja näiden joukkojen liikkeistä. Hän on henkilö, jonka voi odottaa jatkavan taistelua, tapahtui sitten mitä tahansa.


title: Teal’c

text: Teal'cilla on ihmeellinen itsehillintä, jonka ansiosta hän kykenee toimimaan rauhallisesti tilanteissa joissa monet muut kiehuisivat raivosta. Hän kuitenkin menettää hillintänsä, jos hänen läheisiä ystäviään tai hänen perhettään uhataan. Hän asettaa kunnian ja velvollisuudet oman hyvinvointinsa edelle. Hän olisi jopa valmis luopumaan hengestään, jos se takaisi jaffoille vapauden ja Maalle turvan.


title: Teal’c

text: Teal'c käyttää puhuessaan hyvin virallista kirjakieltä. Hän on yleisesti ottaen vähäpuheinen ja kokonaisten lauseiden muodostamisen sijaan tyytyykin usein vakiofraaseihinsa: ”Ymmärrän” ja ”Todellakin”. Muutamassa jaksossa Teal'c kulkee tukikohdan ulkopuolella kaupungilla lierihattu päässään esiintyen Murray-nimisenä ihmisenä.


title: Teal’c

text: Kuten Worf teki klingon-rodun hyväksi Star Trek-sarjoissa, Teal'c muutti lajinsa mitättömistä orjista (Tähtiportti-elokuva) rikkaaksi yhteiskunnaksi, joka kehittyy lähes joka jaksossa. Molemmat hahmot symboloivat rotujaan ja rotujen kulttuurisesti tärkeitä arvoja sarjoissa joiden tarinoihin he liittyvät.


title: Teal’c

text: Teal'c oli naimisissa Cord'ain tasankojen Drey'aucin kanssa ja heillä on poika Rya'c. Hän jätti perheen taakseen pettäessään Apophiksen, ja nämä pakotettiin elämään hylkiöinä. Hän palasi Chulakiin jaksossa "Bloodlines" estämään symbiootin istutuksen poikaansa, mutta Rya'c oli sairas, jolloin Teal'c antoi oman symbioottinsa hänelle ja TP-1 varasti hänelle uuden symbiootin.


title: Teal’c

text: Teal'cin toisen lähdön jälkeen Drey'auc nai Fro'takin antaakseen pojalleen paremman elämän. Kun Teal'c palasi jaksossa "Family", Apophis oli kidnapannut Rya'cin ja aivopessyt hänet julkisesti vastustamaan isäänsä. Teal'c luuli Rya'cin vain näyttelevän. SG-1 pelasti Ryac'in ja toi hänet ja Drey'aucin Maahan. Fro'tak tapettiin tämän yrittäessä pettää heidät. Maassa he kuitenkin huomasivat, että Rya'c oli todellakin aivopesty ja että hän yritti tuhota Maan. Teal'cin täytyi ampua häntä zat-aseella murtaakseen aivopesun. Tämän jälkeen Rya'c ja Drey'auc lähetettiin Valon maaksi kutsutulle planeetalle.


title: Teal’c

text: Drey'auc kuoli vastustaessaan uuden goa'uld-symbiootin asettamista kehoonsa, kun edellinen symbiootti oli tullut täysikasvuiseksi.


title: Teal’c

text: Teal'c vastusti poikansa avioitumista naissoturi Kar'ynin kanssa, koska koki Rya'cin olevan liian nuori, mutta hyväksyi kuitenkin liiton myöhemmin.


title: Teal’c

text: Punaisten kukkuloiden Sho'nac oli papitar Chulakilla ja Teal'cin vanha rakkaus. He kertoivat tunteistaan toisilleen tavatessaan uudestaan, muuta Sho'nac kuoli pian tämän jälkeen.


title: Teal’c

text: Ishta on jaffanaisten johtaja Hak'tyl-planeetalla ja Tealc'in uusi kiinnostuksenkohde. He kapinoivat yhdessä Moloc-nimistä goa'uldia vastaan, koska tämä on käskenyt tappaa kaikki naispuoliset jaffalapset. Ishta piti jaffakapinaa hyödyttömänä ja katkaisi hänen ja Tealc'in välisen suhteen pitkäksi aikaa. He pitivät silti yhteyttä useamman kuukauden, ja myöhemmin Rya'c mainitsi Teal'cille, että olisi kaikille helpompaa, jos hän ja Ishta myöntäisivät rakastavansa toisiaan.


title: John C. Reilly

text: John Christopher Reilly (s. 25. toukokuuta 1965 Chicago, Illinois) on yhdysvaltalainen näyttelijä ja koomikko.


title: John C. Reilly

text: Reilly teki elokuvadebyyttinsä vuonna 1989 Brian De Palman ohjaamassa, Vietnamin sodasta kertovassa elokuvassa "Sodan arvet". Hän on esiintynyt sittemmin yli neljässäkymmenessä elokuvassa. Vuonna 2002 Reilly esiintyi kolmessa parhaan elokuvan Oscar-ehdokkuuden saaneessa elokuvassa ("Chicago", "Gangs of New York" ja "Tunnit") ja oli itse ehdokkaana parhaan miessivuosan Oscarin saajaksi roolistaan Amos Hartina elokuvassa "Chicago". Hän on ollut myös Golden Globe -ehdokkaana, rooleistaan elokuvissa "Chicago" ja "Walk Hard: The Dewey Cox Story". Muita Reillyn tunnetuimpia elokuvia ovat muun muassa "Magnolia", jossa hän esitti konstaapeli Jim Kurringia, "Boogie Nights", jossa hän esitti pornonäyttelijä Reed Rothchildia, ja "Lentäjä", jossa hän esitti Noah Dietrichiä.


title: John C. Reilly

text: Reilly on ollut naimisissa vuodesta 1992 Alison Dickeyn kanssa. Heillä on kaksi lasta.


title: Veikselinkirsikka

text: Veikselinkirsikka ("Prunus mahaleb") on "Prunus"-sukuun kuuluva ruusukasvi ("Rosaceae"). Se on peräisin Turkista ja Lähi-idästä. Veikselinkirsikan siemenestä valmistetaan "mahlebi"-nimistä maustetta, jota käytetään edelleen näillä alueilla. Mauste on saanut jonkin verran jalansijaa myös kreikkalaisessa keittiössä kenties Kyproksen vaikutuksesta. Mauste sisältää kumariinia, joka säännöllisesti nautittuna on maksalle myrkyllinen.


title: Kotikatu

text: Kotikatu on suomalainen draamasarja, jota esitti televisiokanava Yle TV1. Sarjan pilottijakso nähtiin TV1:n Kotikatsomossa maanantaina 21. elokuuta 1995 ja sarjan ensimmäinen osa "Kotikadun" vakiopaikalla torstaina 24. elokuuta 1995.


title: Kotikatu

text: Alun perin "Kotikatua" esitettiin torstaisin 45–50 minuutin mittaisissa jaksoissa. Syksyllä 2009 sarjan esitysaika muuttui siten, että jaksot jaettiin kahteen puolen tunnin osaan, jotka esitettiin torstaisin ja perjantaisin. Sekä torstain että perjantain osat kuuluivat samaan jaksoon; torstaisin esitettiin osa 1/2 ja perjantaisin osa 2/2. Koko jakso esitettiin uusintana vajaan tunnin mittaisena koosteena lauantaisin.


title: Kotikatu

text: Lokakuussa 2011 ilmoitettiin, että "Kotikadun" viimeinen jakso esitettäisiin 8. joulukuuta 2012. Sarjan viimeinen osa kuvattiin 26. lokakuuta 2012. Sarja oli Suomen pitkäikäisin yhtäjaksoinen draamasarja vuoteen 2016 asti, jolloin "Salatut elämät" ohitti sen.


title: Kotikatu

text: Tammikuussa 2017 sarjan ensimmäinen tuotantokausi julkaistiin Yle Areenaan ja saman vuoden huhtikuussa sinne julkaistiin toisen tuotantokauden jaksot. Kesäkuussa 2017 katsottavaksi julkaistiin "Kotikadun" kolmas tuotantokausi, lokakuussa 2017 sarjan neljäs tuotantokausi ja tammikuussa 2018 sarjan viides tuotantokausi. Huhtikuussa 2018 Yle Areenaan julkaistiin Kotikadun kuudes tuotantokausi. Jokainen kausi on toistaiseksi ollut Yle Areenassa katseltavissa puolen vuoden ajan.


title: Kotikatu

text: Kotikadun alkaessa sarja oli perhedraama, jossa seurattiin lähinnä kahden samassa rapussa asuvan perheen, "Mäkimaiden" ja "Luotoloiden" elämää. Myöhemmin sarjaan lisättiin myös Lappeenrannasta Helsinkiin muuttaneet "Partaset". Kotikatuna toimi tuotantokauteen 2004–2005 asti Helsingin Korkeavuorenkatu Johanneksenkirkon kohdalla, kunnes kotikatulaiset muuttivat alkuvuodesta 2005 Helsingin Kallioon. Syynä tähän oli Ylen säästötoimet, sillä sarjaa kuvattiin vuokratiloissa Tähtitorninmäellä ja nyt uudet tilat olivat Ylen omilla studioilla Pasilassa. Käytännön syistä myös sarjan miljöö siirrettiin lähemmäs uusia studioita.


title: Kotikatu

text: Yleisötutkimusten mukaan sarjassa tapahtui liian vähän, sen katsojaluvut olivat laskussa, Ylessä pohdittiin sarjan lopettamista. Syksyllä 2008 Kotikadun vastaavaksi tuottajaksi palkattiin aiemmin "Salattujen elämien" tuottajana työskennellyt Marko Rauhala, jonka tehtävänä oli tuoda Kotikatu nykyaikaan. Keväällä 2009 sarjaan lisättiin uusia nuoria henkilöhahmoja ja vanhoille hahmoille kirjoitettiin yllättäviä ja yhtäkkisiä juonenkäänteitä. "Kotikatu" oli nyt hajanaisempi ja sen tapahtumat sijoittuivat useampien yksittäisten perheiden elämään; olivathan sarjan alkuaikojen lapset jo kasvaneet aikuisiksi. Keväällä 2009 myös sarjan kuvakerrontaa päivitettiin ja aiemmin käytetystä monikameratekniikasta siirryttiin yhteen kameraan. Seuraavana syksynä torstaisin esitetyt 45 minuutin jaksot jaettiin torstaille ja perjantaille puolen tunnin jaksoiksi. Uuden tuottajan tekemät muutokset aiheuttivat paljon keskustelua ja saivat paljolti negatiivisen vastaanoton – sarjan "pelastamiseksi" tehtiin jopa adressi. Osa sarjan näyttelijöistä ei myöskään hyväksynyt millaisiksi heidän hahmonsa kirjoitettiin. Rauhalan tekemät uudistukset kuitenkin onnistuivat, sillä sarjan katsojaluvut nousivat.


title: Kotikatu

text:
Syksyllä 2010 Kotikadun tuottajaksi palkattiin Marina Meinander, jonka tehtävänä oli palauttaa Kotikatuun jälleen piirteitä ""vanhasta Kotikadusta"". Hän toi sarjaan yhteiskunnallisia aiheita, joista yksi oli keväällä 2011 esitetty raiskaus. Aihe herätti katsojissa ristiriitaisia reaktioita, sillä joidenkin mielestä aihetta käsiteltiin sarjassa liian kauan.
Yksi Kotikadun tuotantokausi sisälsi 32–37 jaksoa. Aiemmin sarjaa kuvattiin kahdella kameralla, mutta myöhemmin siirryttiin yhden kameran tekniikkaan ja samalla erikoislähikuvien määrää lisättiin.


title: Kotikatu

text: Kotikadun alkaessa tekijät olivat asettaneet katsojalukujen keskitavoitteeksi 600 000 katsojaa. Syksyllä 1995 katsojia oli kuitenkin keskimäärin 586 000, vaikkakin syksyn viimeistä osaa (jakso 19) katsoi keskimäärin 708 000 katsojaa. Sarjan ensimmäinen kausi keräsi keskimäärin 703 000 katsojaa, ja silloinen katsojaennätys oli 22. helmikuuta 1996 saavutettu 846 000 katsojan raja.


title: Kotikatu

text: Toisella kaudella sarja vakiinnutti asemansa, kun sarja rikkoi miljoonan katsojan rajan maaliskuussa 1997. Tuolloin sarjaa katsoi 1 021 000 katsojaa. Kotikadun kaikkien aikojen katsotuin jakso nähtiin 16. tammikuuta 2003, jolloin katsojia oli 1 155 000. Myöhemmin Kotikadun katsojaluvut laskivat huomattavasti, esimerkiksi kevään 2003 päätösjaksoa seurasi 825 000 katsojaa, kun taas kevään 2008 päätösjaksoa seurasi enää vain 577 000 katsojaa. Lauantaina esitettyä uusintaa seurasi keskimäärin 250 000 katsojaa. Keväällä 2009 sarjalla oli torstai-iltaisin keskimäärin 650 000 katsojaa.


title: Kotikatu

text: Torstai-iltaisin esitetty osa keräsi noin 600 000 katsojaa, perjantain osa huomattavasti vähemmän. Kauden katsojaennätys saavutettiin torstaina 3. syyskuuta 2009, kun kauden avausjakson ensimmäistä osaa katsoi keskimäärin 719 000 katsojaa.


title: Kotikatu

text: Kotikadun pohjalta on julkaistu kahdeksanosainen Hannu Kahakorven toimittama ja Gummeruksen kustantama kirjasarja, joka kattaa sarjan tapahtumat vuodesta 1995 vuoteen 1999.


title: Kotikatu

text: YLE Tallennemyynti ja Finnkino julkaisivat vuonna 1999 neljä Kotikatu VHS-myyntivideota, jotka olivat yhdistelmiä ensimmäisen tuotantokauden alkujaksoista.YLE Tallennemyynti ja Pan Vision alkoivat vuonna 2007 julkaista Kotikatu-sarjaa DVD:nä. Poikkeuksena VHS-julkaisuihin jaksot ovat DVD:llä kokonaisuudessaan, ja levy sisältää myös lisämateriaaleja.


title: Kotikatu

text: Tähän mennessä on julkaistu DVD:llä sarjan tuotantokaudet 1–4. Neljäs tuotantokausi julkaistiin 17. helmikuuta 2011.


title: Jared Leto

text: Jared Joseph Leto [ˈlɛtoʊ] (s. 26. joulukuuta 1971 Bossier City, Louisiana) on yhdysvaltalainen Oscar-palkittu näyttelijä ja muusikko. Hänet tunnetaan muun muassa 30 Seconds to Mars -yhtyeen laulajana.


title: Jared Leto

text: Jared Leto oli levoton nuori, joka jätti koulun kesken. Myöhemmin hän kuitenkin paransi tapansa ja opiskeli taidekouluissa maalaamista ja elokuvantekoa. Leto on tunnettu itsekriittisyydestään, julkisuuden ja seurapiirien karttamisesta, erakkoluonteestaan ja hyvästä huumorintajusta. Hänen vanhempansa erosivat Leton ollessa nuori joten hänen äitinsä Constance kasvatti hänet ja hänen vanhemman veljensä Shannonin. Heidän isänsä meni uudelleen naimisiin, mutta kuoli pian sen jälkeen.


title: Jared Leto

text: Letolla on kaksi velipuolta sekä veli Shannon, joka soittaa rumpuja 30 Seconds to Marsissa.


title: Jared Leto

text:
Vuonna 1992 Leto muutti Los Angelesiin tullakseen näyttelijäksi. Hänen ensimmäinen suuren yleisön esiintymisensä oli vuonna 1994 televisiosarjassa "Niin sanottu elämäni" ("My So-Called Life"), jossa hän esitti Jordan Catalanoa. Sen jälkeen Leto siirtyi elokuva-alalle ja on näytellyt noin 20 elokuvassa, joista tunnetuimpia ovat "Veteen piirretty viiva" (1998), "Urban Legend – kauhutarinoita" (1998), "Fight Club" (1999), "Amerikan psyko" (2000), "Unelmien sielunmessu" (2000), "Highway – vaarojen valtatie" (2002), "Panic Room" (2002), "Aleksanteri" (2004) ja "Lord of War" (2005).
Vuonna 2009 Leto näytteli elokuvassa "Mr. Nobody", joka sai ensi-iltansa Venetsian elokuvajuhlilla.


title: Jared Leto

text: Vuonna 2014 hänet palkittiin parhaan miessivuosan Oscarilla ja Golden Globella elokuvasta "Dallas Buyers Club".


title: Jared Leto

text: Musiikillisen uransa Leto aloitti vuonna 1998, perustamalla yhtyeen 30 Seconds to Marsin veljensä Shannonin kanssa. 30 Seconds to Marsin musiikkityyli on lähinnä alternative rock. 30 Seconds to Mars on julkaissut neljä albumia. Esikoisalbumi "30 Seconds to Mars" julkaistiin vuonna 2002, jota myytiin noin 108 000 kappaletta ja toinen albumi, "A Beautiful Lie" on myynyt platinaa. Kolmas albumi, "This Is War" julkaistiin Suomessa 4. joulukuuta 2009 ja Yhdysvalloissa 8. joulukuuta 2009. Neljäs albumi "Love Lust Faith + Dreams" julkaistiin toukokuussa 2013. 30 Seconds to Mars on ensimmäinen yhdysvaltalainen yhtye, joka on kuvannut musiikkivideonsa Kiinan kielletyssä kaupungissa ja Grönlannissa.


title: Riitta-Liisa Roponen

text: Riitta-Liisa Roponen (o.s. Lassila, s. 6. toukokuuta 1978 Haukipudas) on suomalainen maastohiihtäjä, joka käyttää erityisesti vapaata hiihtotyyliä. Hän voitti vapaalla Oberstdorfin MM-hiihdoissa 2005 sprinttiviestin hopeaa yhdessä Pirjo Mannisen kanssa. Sapporon maailmanmestaruuskilpailuissa kaksi vuotta myöhemmin hän voitti samassa lajissa maailmanmestaruuden Virpi Kuitusen kanssa ja hiihti kolmannen osuuden vapaalla kultaa voittaneessa Suomen viestijoukkueessa. Liberecin MM-kilpailuissa 2009 hän hiihti jälleen kolmannen osuuden Suomen voittaessa kultaa viestissä. Vancouverin olympialaisissa 2010, Oslon MM-kilpailuissa 2011 ja Falunin MM-kilpailuissa 2015 hän oli mukana Suomen pronssijoukkueessa 4 × 5 kilometrin viestissä hiihtäen jälleen vapaata kolmannella osuudella. Roponen on myös voittanut FIS Marathon Cupin vapaalla vuonna 2014. Hänellä on myös yhdeksän SM-mestaruutta vapaalla tyylillä, mikä on eniten Suomessa. Maastohiihdon Suomen Cupin kokonaiskilpailun Roponen voitti kaudella 2012–2013.